qundao/data-zh-poetry huggingface dataset:
又答周原巳·沁园春
作者：吴宽
朝代：明
体裁：词

蜡炬销银，夜诵新词，美成再来。觉痴年渐长，后生可畏，秋藤垂雨，春笋惊雷。传菊堂中，梦梅室里，两处寻常几往回。愿他日，并舟射渎，接履胥台。命宫浪把韩苏，比磨蝎、于人安取哉。想共瞻山斗，何其重望，如开武库，是甚高才。雪拥蓝关，风清赤壁，落得平生众手推。但持酒，信人生万事，有命安排。
又答孙希说·千秋岁
作者：吴宽
朝代：明
体裁：词

残年奇事。试看门如市。怪寿旦，人能记。藏钩今夜乐，饮酒全家醉。春又至，银幡插髻随儿戏。有问吾年纪。逢五初辞四。杜老句，坡仙字。雕虫空自苦，画虎难相类。始知得，蘧公往事真堪愧。
又答宾之次韵
作者：吴宽
朝代：明
体裁：七言律诗

吴船遥溯雪江开，曾绕筼筜谷口来。鹿角几时林下解，蒲芽何物市中堆。小盘朝送情偏雅，巨室山装势亦嵬。人说孟宗多孝感，北堂供馔手亲裁。
又答朱天昭·贺新郎
作者：吴宽
朝代：明
体裁：词

分袂嗟何久。天一方、望美人兮，吴趋坊口。今日喜重逢燕地，不见雪花如手。正残冬、晴明时候。贱子行年刚半百，征车来、带得阊门酒。歌一阕，酌三斗。况君本出睢阳后。便如五老来吾寿。更把筵中词客数，又合着香山九。眼底事、大都非偶。春半报君惟两语，唤小僮、急向西楼走。金榜首，题朱某。
又答杨君谦二首 其一 大江东去
作者：吴宽
朝代：明
体裁：词

早年疏懒，岂知得到，中岁童心犹在。五十无闻我预向，论语篇中高载。破研冰坚，空罍尘满，此是家常态。寒窗孤坐，悠然徒有深嘅。何事车马喧阗，入门来总，是亲朋寮寀。执雉持鱼荐宿醅，况有堆盘生菜。举盏相酬，适腊尽春，回羲和交代。老夫衰矣，惟君宜自加爱。
又答杨君谦二首 其二 大江东去
作者：吴宽
朝代：明
体裁：词

曲高难和，问谁倡此，白雪阳春新调。须是宗人才识得，曹氏碑文之妙。蒲柳姿零，牛羊齿长，得此真堪笑。才如瓮茧，一时缲出成缭。老手亲付新郎，作长纶便，向六鳌垂钓。波及鲸鱼惊昨宵，地下鬐扬尾掉。病眼摩挲，看春榜题，名灵龟休燋。尝闻人语，科场最怕年少。
又答王济之·水龙吟
作者：吴宽
朝代：明
体裁：词

短篱重过诗筒，生朝引起东邻兴。厌歌旧调，恭承新约，年年来庆。酌则乡人，不似轲书，斯须之敬。愧云路先驱，老妇当时，学舞柘枝腰硬。如今细数行年，若流水、吾心不竞。多谢累累，珠玉客邸，将何回赠。赖庵居，一物堪分，月儿端正。期生子、攀月里最高枝，吾言非佞。
又答赵栗夫·醉蓬莱
作者：吴宽
朝代：明
体裁：词

叹平生事业，秃笔成堆，残书盈架。九载心劳，儗阳城书下。气力无多，头颅如许，向老来谁怕。瞻望西山，经营东圃，频年无暇。疋马何来，白云司里，语妙非诗，意浓如画。世俗相过，笑称觞持帕。岂待枫落，吴江一句，为乡闾增价。兔管停豪，凤笺留尾，试题除夜。
又答陈玉汝·满庭芳
作者：吴宽
朝代：明
体裁：词

三十年前，以文为戏，把笔曾咎长须。有绳难系，西日渐桑榆。堪叹须都白了，兼撚断、憔悴非吾。今犹健，他年见客，回拜要人扶。朝来无限恨，白云零落，春草荒芜。伤情处，锦绷当日呱呱。富贵非吾愿也，松菊畔、能保遗躯。吴门去，扁舟荡漾，时复过陈湖。
又闻莺
作者：吴宽
朝代：明
体裁：七言绝句

上林绿暗始闻莺，只许啼来三两声。莫道诗人听不惯，曾歌伐木爱嘤嘤。
史明古过宿
作者：吴宽
朝代：明
体裁：古风

故人过我室，远自黄家溪。岁暮委巷中，旧路浑不迷。感此十年内，望望各东西。斗酒相款曲，自起谋吾妻。纵谈遂忘暮，日隐柴门低。相逢既不易，欲别还悽悽。挽衣愿少留，方床幸同栖。况有坐间客，行将蹑云梯。呼童更洗盏，春韭亦满畦。是时月初出，光辉夺青藜。夜久庭宇空，鹤迹满雪泥。起步脩竹园，擭擭惊乌啼。净扫竹下壁，为我须留题。颓然相枕藉，邻家起寒鸡。天明返舟楫，吴江正流澌。
史馆偶作
作者：吴宽
朝代：明
体裁：古风

天阙何巍巍，脩廊接高阁。冠佩相追随，何曾叹离索。值此夏日长，深居净炎歊。仰惭昔人言，兼有天人乐。泛观百氏书，得意时一噱。新水涨玉河，流云度朱箔。农家望甘雨，缘知夜来落。阶草回枯荄，盆荷承嫩萼。欣欣耳目间，群物俱有托。安知宿麦空，孰与求民瘼。悠然发孤咏，薰风动檐铎。
史馆岁暮书与奫侄和之
作者：吴宽
朝代：明
体裁：七言律诗

高馆冰生砚沼坚，盈箱公案总陈年。法家有事多成狱，史学无能强入编。户外龙文云气满，殿头鸱吻日华鲜。残冬坐此嗟何补，寂寞全胜著太玄。
叶翁以丛竹分种因题墨谢之
作者：吴宽
朝代：明
体裁：七言律诗

东巷青青早见分，岁寒别种共欣欣。世间益者成三友，林下贤人咏五君。雨过不须论醉日，风回时复见晴云。传神妙手今难得，聊入筠窗翠凤群。
叹右厢前枯梨树
作者：吴宽
朝代：明

庭院阴疏日又西，翛然相对有枯梨。霜前少叶遭虫蚀，月下无枝借鸟栖。不及蒹葭犹倚玉，争如桃李自成蹊。吾生老态还同此，秃鬓临风句强题。
叹雨中桂树
作者：吴宽
朝代：明
体裁：古风

幽香发丛桂，秋半以为期。今年节序早，怪尔独开迟。开迟不须较，终然亦迟萎。及此正开际，金粟仍累累。倚树日频嗅，折枝戒童儿。夜来风雨作，每旦无晴曦。繁花总狼籍，众叶共纷披。此犹坎坷人，发达值年衰。一朝不自意，忧患复干之。植物尚如此，人生安足悲。
同年会予以病不赴简席间诸公
作者：吴宽
朝代：明
体裁：七言律诗

新秋良会禁城西，独坐公堂未得跻。三客预期非不速，十人堪叹亦难齐。情亲只托诗筒送，体弱谁将药裹赍。向晚凉生还坐想，不知若个醉如泥。
同年会散夜赴济之
作者：吴宽
朝代：明
体裁：七言律诗

九衢飞雪暗楼台，疋马城西此夜回。只尺过门犹不入，寻常劝酒定相推。灯光四壁悬明月，鼓响千家殷荐雷。宛有眉山风致在，清虚堂里似重来。
同年会饮
作者：吴宽
朝代：明
体裁：七言律诗

当日城西约巳违，同年作会恨何稀。老身忽叹将专席，旧物空怜是赐衣。仅有八人连臬府，都来九度过春闱。安能尽赴天书召，坐满长筵齿更依。
同年吴克明知嘉定为题马图
作者：吴宽
朝代：明
体裁：古风

吴卿别我吴门去，是把横图索题句。开图见马如见人，逸气棱棱八尺身。圉人骑度燕河水，万里长风生两耳。归来饱啖玉山禾，吴门草青柰尔何。
后夜无月
作者：吴宽
朝代：明
体裁：七言律诗

月向圆时正好看，浮云入暮故漫漫。阴晴明日真难料，用舍平生只自安。天上无人凌倒景，海东何处溢清寒。虚檐不碍长松树，独坐胡床到夜阑。
后夜无月
作者：吴宽
朝代：明

月向圆时正好看，浮云入暮故漫漫。阴晴明日真难料，用舍平生只自安。天上无人收倒景，海东何处溢清寒。虚檐不碍长松树，独坐胡床到夜阑。
吏部右厢前有朱藤一株予手种也今岁始闻花开甚盛
作者：吴宽
朝代：明
体裁：七言律诗

手种朱藤巳七年，长条缘架每相缠。只看叶密清阴覆，忽报花多紫粉悬。风下掉头嫌一老，雨馀舒眼盻三贤。从今堆字诗还和，写入当时草木编。
吏部右厢前种竹
作者：吴宽
朝代：明
体裁：七言律诗

老翁自把百年量，种木何如种竹强。乞得巳从邻舍近，移来恰比主人长。成林便儗逃空谷，赐笋无劳出上方。喜有双松为伴侣，岁寒高节共刚肠。
吴仲圭钩勒竹
作者：吴宽
朝代：明
体裁：古风

画家不见吴道子，石塔尚记梅沙弥。百年笔法兼众妙，又向人间看竹枝。秦川织锦文琐碎，嶰谷截玉形参差。苦心却怪扬雄语，雕虫篆刻嗟何为。
吴节妇
作者：吴宽
朝代：明

十八来涩滩，双鱼水中居。七年一弹指，水中有枯鱼。妾身既无夫，妾心惟有死。婉婉锦绷中，奈此两女子。白月照空闺，哑哑乌夜啼。天明不飞去，肯向西林栖。九泉望不极，莫化江边石。化石石虽坚，可转亦可泐。年年过蚕月，是妾纺织时。只将两行泪，抽作千丈丝。生为吴氏妇，死为吴氏鬼。子不如我信，有如涩滩水。
吴节妇
作者：吴宽
朝代：明
体裁：古风

十八来涩滩，双鱼水中居。七年一弹指，水中有枯鱼。妾身既无夫，妾心惟有死。婉婉锦绷中，柰此两女子。白月照空闺，哑哑乌夜啼。天明不飞去，肯向西林栖。九泉望不极，莫化江边石。化石石虽坚，可转亦可泐。年年过蚕月，是妾纺织时。只将两行泪，抽作千丈丝。生为吴氏妇，死为吴氏鬼。子不如我信，有如涩滩水。
周庄懿公挽章
作者：吴宽
朝代：明
体裁：五言排律

镐京遥在望，人物久难湮。寿俊文还富，诗歌甫及申。策名怀得士，听讼信如神。淹系圜扉少，超迁荐牍新。周官卿有亚，舜世弼为邻。畿内逢凶岁，朝端遣重臣。饥民忙救援，荒政细条陈。国史方传信，台丞又即真。京储须乃积，留务要同寅。定辟资宏父，司平得准人。帝心常在简，物议始能伸。急召将驰使，閒居巳乞身。梦归阳曲路，坐阅秣陵春。报主身犹许，忧时俗更询。惄遗嗟一老，溘逝恨玆晨。恤典终临穴，良工载琢珉。龙章殊赫赫，麟子总振振。不忍缘思枣，争誇克荷薪。寻常蒙见与，宿昔幸相亲。试诔平生迹，团词泪满巾。
周氏疑舫亭二首·其一
作者：吴宽
朝代：明
体裁：五言律诗

谁家借小舫，有客过亭轩。槜李古名郡，峄桐初姓村。作桥通柳市，买地辟椒园。独有华堂上，伤心不树萱。
周氏疑舫亭二首·其二
作者：吴宽
朝代：明
体裁：五言律诗

落日悬溪口，哑哑树杪乌。到门皆我辈，欹枕即吾庐。粗饭煮鲑菜，小舟看鸭雏。十年牵薄宦，幸此遂南图。
周烈妇行
作者：吴宽
朝代：明
体裁：古风

西江水深浪如屋，一妇船头仰天哭。哭声绕江江水平，玉颜一掷鸿毛轻。想当汪汪双眼底，只见良人不见水。抱儿语儿儿勿啼，妾身不是河伯妻。仓皇鱼腹期同葬，不道良人固无恙。良人无恙去作官，妾身虽死心则安。愿身莫化为精卫，愿夫善射如后羿。愿身化作金仆姑，一时射杀萑苻徒。
和傅曰川以病止酒次陶韵
作者：吴宽
朝代：明
体裁：古风

古来旷达人，有酒谁肯止。忘忧惟藉兹，况在疢疾里。此事陶翁然，岂意至吾子。不知翁作诗，聊以诗自喜。使当呻吟时，得酒蹶然起。所以谓浊醪，其中有妙理。匪独藐二豪，既醉且忘已。美酒与恶石，去病殆均矣。但嫌过饮人，拍浮渺无涘。会将二卤陈，稽首致禋祀。
和周伯常谢似公送杏杏为伯常植者二首·其一
作者：吴宽
朝代：明
体裁：七言绝句

亲手移来别苑花，隔窗窥见数枝斜。蚤知结实甘如许，何用青门去种瓜。
和周伯常谢似公送杏杏为伯常植者二首·其二
作者：吴宽
朝代：明
体裁：七言绝句

数颗累累映杂花，方庭红日影斜斜。夜来风雨还堪惜，巳似黄台四摘瓜。
和屠公次前韵记赐鲥鱼
作者：吴宽
朝代：明
体裁：五言律诗

贡道溯长江，颁来出琐窗。百筐皆满尺，八座合成双。腥气银为鬣，肥膏玉作腔。知公食有剩，须用置冰缸。
和廉伯复次前韵断夜坐
作者：吴宽
朝代：明

衰年视物更茫然，日落寻常索枕眠。久坐谁言才断绝，细吟翻喜忽联牵。薰风作暑如初伏，海月生明又半边。却恨连墙稀宴集，挑灯那送酒家钱。
和廷式儗竹
作者：吴宽
朝代：明
体裁：七言律诗

翠干青枝玉削成，翛然谁识此君情。根盘濈濈鄱山远，影带萧萧易水清。雨润何妨还改色，岁寒能保不渝盟。枯松幸托同心久，相会无劳问姓名。
和时器儗梅
作者：吴宽
朝代：明
体裁：七言律诗

冰雪生香画未成，相看绰约更多情。竹君比玉姿偕美，松老如柴骨不清。诗咏逋仙甘独隐，谱修范叟爱同盟。从来能作和羔用，早向商书已识名。
和杨应宁次陶韵止酒
作者：吴宽
朝代：明
体裁：古风

孔门好学人，谓未见其止。窃尝闻斯言，乃在鲁论里。未止以止学，善学颜氏子。惟彼旨哉味，入口顾不喜。嗟孰为厉阶，爰自杜康起。纷纷嵇阮徒，以醉自有理。异世特相契，两醒屈与巳。柴桑虽任真，空言亦邈矣。茫茫涉大川，此止未有涘。诗史纪厥始，惟十有三祀。
和沈廷美次前韵
作者：吴宽
朝代：明
体裁：七言律诗

重把清尊对碧荷，醉来激水作圆波。谁移东海红云岛，绝胜西山玉雪坡。花底佳篇惭我和，门前俗客任渠过。晚凉身在江湖上，唱出渔郎欸乃歌。
和济之次玉汝过饮园居韵
作者：吴宽
朝代：明
体裁：七言律诗

扣门不厌往来频，乘暇相过总故人。顾我巳为黄面老，与君不是白头新。小园树朽更三主，委巷墙低少四邻。日暮持杯难作别，吴音满坐语偏真。
和王允达病中杂述
作者：吴宽
朝代：明
体裁：古风

日午畏新暑，步就疏槐阴。清风飒然至，当此一披襟。閒居任寥落，而独怀同心。入夏阻良觌，荒园变鸣禽。怀哉久在告，幸无官事侵。口吐陶韦句，时将代呻吟。向晚有奇事，忽此金石音。平生在学道，富贯安能淫。青岩旧隐居，兴入烟岚深。微词写雅趣，展玩良足钦。崚嶒耸诗骨，怅望西山岑。
和石田题王浚之画扇二首·其一
作者：吴宽
朝代：明
体裁：七言绝句

尺图宛见狄溪春，我昔经行记得真。欲作画评重阁笔，只今还属当行人。
和石田题王浚之画扇二首·其二
作者：吴宽
朝代：明
体裁：七言绝句

紫藤花落石台春，隐者幽居写最真。画品平生应自定，何须延誉待他人。
和答李世贤庆五十·风入松
作者：吴宽
朝代：明
体裁：词

一从身作翰林官。气味便酸寒。图书堆里匆匆过，功名晚、青镜羞看。无事不修年谱，有时还上诗坛。卯君逢卯岁将残。五指屈来完。往年难比今年好，围炉处、妻子团栾。新岁行人欲发，家书光报平安。
和胡彦超过园居
作者：吴宽
朝代：明
体裁：五言律诗

三亩幽栖地，新诗枉孟郊。高题无凤字，拙构有鸠巢。委巷重劳问，衡门也用敲。一尊聊奉款，亲手破霜匏。
和赵武靖病中招饮二首·其一
作者：吴宽
朝代：明
体裁：七言绝句

琼林锡宴巳多时，想见褒公虎豹姿。今日春风过甲第，马头飞絮逐游丝。
和赵武靖病中招饮二首·其二
作者：吴宽
朝代：明
体裁：七言绝句

老将閒居不计年，旧藏腰带赐通天。频婆树底多诗兴，瘦句谁誇贾浪仙。
和陆廉伯昼寝次老杜韵
作者：吴宽
朝代：明

杜老当时句宛然，况逢四月称高眠。绿池芳草纷纷积，白日游丝冉冉牵。史馆何人仍儤直，睡乡无事莫开边。炉熏已冷茶烟起，自笑闲官可质钱。
和陆廉伯昼寝次老杜韵
作者：吴宽
朝代：明
体裁：七言律诗

杜老当时句宛然，况逢四月称高眠。绿池芳草纷纷积，白日游丝冉冉牵。史馆何人仍儤直，睡乡无事莫开边。炉熏巳冷茶烟起，自笑閒官可质钱。
和陈粹之元宵五咏 其一 斗鸡灯
作者：吴宽
朝代：明
体裁：七言律诗

坐上初看吐绶红，夜深童子忽开笼。羽毛争讶分明处，烽火都归踊跃中。句到孟韩犹觉晦，力如刘项漫争雄。独持一炬当樽俎，输与朱翁善折冲。
和陈粹之元宵五咏 其三 火花
作者：吴宽
朝代：明
体裁：七言律诗

细蕊纷纷顷刻开，坐观火候亦奇哉。春回玉琯微微动，风定金沙飒飒来。桂子忽从天上落，莲花谁向水中栽。夜庭一霎聊供笑，坐客休将见跋猜。
和陈粹之元宵五咏 其二 走马灯
作者：吴宽
朝代：明
体裁：七言律诗

铁骑交驰映落晖，长戈应藉鲁阳挥。真成烽火连三月，早筑金城巳四围。矢石声沉坚莫破，旌旗影转疾如飞。伯仁一炬非相戏，信落兵家第二机。
和陈粹之元宵五咏 其五 油䭔
作者：吴宽
朝代：明
体裁：七言律诗

赋滑津津色未乾，聊因佳节助杯盘。画图莫使依寒具，书信何劳送月团。曾见范公澄杂记，独逢吴客劝加餐。当筵一嚼誇甘美，老大无成忆胆丸。
和陈粹之元宵五咏 其四 粉丸
作者：吴宽
朝代：明
体裁：七言律诗

净淘细碾王霏霏，万颗完成素手稀。须上轻圆真易拂，腹中磊磈便堪围。不劳刘�呼方旋，若使陈平食更肥。既饱有人频咳唾，席间往往落珠玑。
咏南内新柳
作者：吴宽
朝代：明

节近清明杨柳新，玉河桥畔少车尘。都门送别应无数，不许临岐折赠人。绿嫩遥看更碧柔，非烟非雾晓难收。墙高不使花飞过，却化浮萍出御沟。
咏南内新柳·其一
作者：吴宽
朝代：明

节近清明杨柳新，玉河桥畔少车尘。都门送别应无数，不许临岐折赠人。
咏南内新柳五首·其一
作者：吴宽
朝代：明
体裁：七言绝句

宫柳条长绿渐深，苑墙一带欲成阴。銮舆春半稀游幸，不用相如赋上林。
咏南内新柳五首·其三
作者：吴宽
朝代：明
体裁：七言绝句

节近清明柳色新，玉河桥畔少车尘。都门送别应无数，谁敢临�折赠人。
咏南内新柳五首·其二
作者：吴宽
朝代：明
体裁：七言绝句

向来千树总枯杨，又见青青覆苑墙。独有老人堪叹息，春风不到鬓丝傍。
咏南内新柳五首·其五
作者：吴宽
朝代：明
体裁：七言绝句

狂风吹得数枝斜，翔凤楼高未许遮。忽听哑哑无处觅，不知叶密巳藏鸦。
咏南内新柳五首·其四
作者：吴宽
朝代：明
体裁：七言绝句

绿嫩遥看更碧柔，非烟非雾晓难收。墙高不使花飞过，却化浮萍出御沟。
咏吏部后园草木与屠公倡和
作者：吴宽
朝代：明

城南春色晓移来，妆点园林锦作堆。嫩绿不须将叶认，淡红已是当花开。玄都自发刘郎咏，幽谷还教谢判栽。此日公门深似许，昼长高锁正抡材。
咏吏部后园草木与屠公倡和 其一 桃
作者：吴宽
朝代：明
体裁：七言律诗

城南春色晓移来，妆点园林锦作堆。嫩绿不须将叶认，淡红巳是带花开。玄都自发刘郎咏，幽谷还教谢判栽。此日公门深似许，昼长高锁正抡材。
咏吏部后园草木与屠公倡和 其三 枣
作者：吴宽
朝代：明
体裁：七言律诗

萧森何处为舁来，曾带荒园宿上堆。燥壤岂劳长瓮灌，低枝不碍短篱开。敢将艳色誇桃树，胜要清阴乞柳栽。赖有当时仙种语，为薪莫漫比樗材。
咏吏部后园草木与屠公倡和 其九 牡丹
作者：吴宽
朝代：明
体裁：七言律诗

嫣然国色眼中来，红玉分明簇一堆。最爱倚阑如欲语，缘知与酒特先开。洛中旧谱头须接，吴下新居手自栽。若向花间求四配，扬州琼树是仙材。
咏吏部后园草木与屠公倡和 其二 梨
作者：吴宽
朝代：明
体裁：七言律诗

名果先从张谷来，纷纷碎雪欲成堆。淡妆自把娥眉扫，巧笑谁将瓠齿开。园子岂求他种接，主人能使及时栽。天桃灼灼惊凡目，缟素应甘自不材。
咏吏部后园草木与屠公倡和 其五 杏
作者：吴宽
朝代：明
体裁：七言律诗

花信风寒巳早来，隔墙俄见赤云堆。并头两树长相倚，屈指三春始得开。曲水少年谁复探，公门今日要兼栽。莫言结实供人啖，破核还堪作药材。
咏吏部后园草木与屠公倡和 其六 马蔺草
作者：吴宽
朝代：明
体裁：七言律诗

难呼童子上阶来，头发髼松乱作堆。丰草舞风真错认，繁花浥雨欲争开。长镵荷处休教斸，高岸崩时合用栽。谁拟棕榈为拂子，杜陵诗里独怜材。
咏墨菊·丑奴儿
作者：吴宽
朝代：明
体裁：词

风枝露叶凉思起，占断东篱。爱杀开时。只恨王弘送酒迟。绿衣黄里诗人句，不是相知。颜色堪疑。新浴羲之洗研池。
咏春雪
作者：吴宽
朝代：明
体裁：五言排律

燕山春巳半，寒气逼窗纱。乱撒纷无际，平铺净少瑕。绕檐惟作片，缀袖不成花。红绽妨桃蕊，青抽厄草芽。水中仍灭没，空里恣交加。向日痕初薄，因风势复斜。危墙应便压，平地总无洼。
咏木芙蓉·满江红
作者：吴宽
朝代：明
体裁：词

桃李无言，怅久与、青春相别。谁料到、秋深依旧，红芳未歇。乱蕊偏承白露滋，柔枝肯被凉风折。望耶溪、有种二名同，真比窃。桂枝香，菊花节。月中仙，霜下杰。试移来向老，圃为同列。宝髻偏非坠马妆，绿裙低为凌波揭。叹知心、惟有一高蟾，诗题绝。
咏桂花·浪淘沙
作者：吴宽
朝代：明
体裁：词

节侯属金行。花信堪凭。凤钗乱插缀黄英。蓦地凉风吹落地，犹作金声。洛下未知名。合唤花卿。天香不与众芳争。何事芙蓉遥避去，野水盈盈。
咏水红花
作者：吴宽
朝代：明
体裁：七言律诗

绕庭秋色为谁奢，旧谱无名亦自嘉。垂穗岂殊香稻粒，映丛惟少白蘋花。事忙岂有閒情种，人老如将醉面誇。留向窗前娱晚景，凉风起处莫吹斜。
咏汤妪
作者：吴宽
朝代：明

笑汝皤然似一公，穷冬相伴胜房空。三缄口不思援上，九转肠应为热中。诗咏怀春同少女，礼云当夕称衰翁。平生知足浑无辱，不恨孙弘布被蒙。
咏甘菊
作者：吴宽
朝代：明
体裁：古风

秋来有佳植，种类繁且奢。灼灼满庭院，其名为菊花。世人重颜色，称号何其嘉。一种花甚小，丛生只山家。不假人修饰，婆娑任欹斜。味甘而不苦，色正而不邪。采之可以食，苗叶嚼无查。与杞气味合，天随赋中誇。吾老逾六十，不图数年加。扶衰正藉此，何须紫河车。有客分遗我，细根带泥沙。霜馀巳枯槁，实落手可爬。明年当早食，春风又萌芽。
咏肩舆
作者：吴宽
朝代：明
体裁：七言律诗

翼然轩盖忽临头，下泽浑非马少游。稳坐终嫌人代畜，平行聊当水乘舟。步依绿树还相碍，卧看青山得自由。风雨出陵骑马倦，一时无价可相酬。
咏胡床
作者：吴宽
朝代：明
体裁：七言绝句

座上斜撑三尺床，病躯随意与低昂。睡来有枕还成梦，不用乌皮作隐囊。
咏荆墩
作者：吴宽
朝代：明
体裁：七言律诗

错节盘根地厎埋，野人发地作枯柴。制来礧硊俄登席，送到蹒跚忽上阶。曲几异形休用斩，胡床同颣亦教排。识荆巳遂平生愿，隅坐相依称小斋。
咏邵文敬所藏转刀
作者：吴宽
朝代：明

铄金巧思出工倕，独抱机心展转危。报主久知深自许，授人难辨倒相持。笔端字悟藏锋妙，囊底锥嫌脱颖迟。诗社埋头羞锐进，吴笺一割尚差差。
哀原巳
作者：吴宽
朝代：明
体裁：七言律诗

浓霜夜陨菊田荒，不及根同蔓草长。顾影共悲遗二老，敛形偏恨比三殇。术留医案真馀事，名列诗家已大方。亲友凋零怀抱恶，临风惟有泪成行。
哀张兼素
作者：吴宽
朝代：明
体裁：七言律诗

当年南去共伤神，雪骑冰梁万里人。折槛巳回明主意，赐环能爱小臣身。忠贤慷慨常相契，情事蹉跎独未伸。廿载心知从此绝，岂缘同榜失相亲。
哀文宗儒
作者：吴宽
朝代：明

吾乡沈衢州，远致尺书在。发书报文侯，有疽发于背。我忧体肥人，此疾恐为害。犹冀有良医，或倚以致瘥。忧怀适浃旬，浙疏驰独快。乃六月七日，死期特兼载。哀哉此良牧，天夺真可怪。念昔为永嘉，勤政略不懈。豪民户先锄，淫鬼祠必坏。抚下自有术，百里免凋瘵。及此领郡符，先声过疆界。穷谷争出迎，耄倪总罗拜。君初闻再起，仕路厌行迈。因察民情欢，下车始无悔。爬梳积弊源，一旦决欲溃。坐堂日孜孜，访问及细碎。孰为狼所贪，孰为蚊所嘬。犴狱满冤囚，亲手为破械。去岁东海涯，光气作妖怪。横飞类鬼车，数丈无首戴。具疏即自劾，遂及弊事概。谓此如许除，吾宁自引退。有司格不行，当道有窒碍。公退长太息，空负民所爱。吾惟尽职业，庶偿为守债。使民自按堵，守法勿就逮。百家立为约，礼义相告戒。民曰贤侯言，敢不各敬佩。君终抱忧思，弊事卒吾败。大者如盐铁，骨髓竭称贷。彼力固已穷，吾体亦真惫。遥遥走一使，求去乃至再。知己总爱才，不使投匦内。孰知今日事，俄有此变态。凡君求归休，民辄叹无赖。群情达铨曹，以及寮与寀。今也魂茫茫，棺归只空廨。岂惟民无依，失侣嗟我辈。久为晚年期，几杖作乡会。对酒乏清言，临事无善诲。城西多旧游，山色愁晚对。有穴未及临，泪尽继以慨。
哀文宗儒
作者：吴宽
朝代：明
体裁：古风

吾乡沈衢州，远致尺书在。发书报文侯，有疽发于背。我忧体肥人，此疾恐为害。犹冀有良医，或倚以致瘥。忧怀适浃旬，浙疏驰独快。乃六月七日，死期特兼载。哀哉此良牧，天夺真可怪。念昔为永嘉，勤政略不懈。豪民户先锄，淫鬼祠必坏。抚下自有术，百里免凋瘵。及此领郡符，先声过疆界。穷谷争出迎，耄倪总罗拜。君初闻再起，仕路厌行迈。因察民情欢，下车始无悔。爬梳积弊源，一旦决欲溃。坐堂日孜孜，访问及细碎。孰为狼所贪，孰为蚊所嘬。犴狱满冤囚，亲手为破械。去岁东海涯，光气作妖怪。横飞类鬼车，数丈无首戴。具疏即自劾，遂及弊事槩。谓此如许除，吾宁自引退。有司格不行，当道有窒碍。公退长太息，空负民所爱。吾惟尽职业，庶偿为守债。使民自按堵，守法勿就逮。百家立为约，礼义相告戒。民曰贤侯言，敢不各敬佩。君终抱忧思，弊事卒吾败。大者如盐铁，骨髓竭称贷。彼力固巳穷，吾体亦真惫。遥遥走一使，求去乃至再。知己总爱才，不使投匦内。孰知今日事，俄有此变态。凡君求归休，民辄叹无赖。群情达铨曹，以及寮与寀。今也魂茫茫，棺归只空廨。岂惟民无依，失侣嗟我辈。久为晚年期，几杖作乡会。对酒乏清言，临事无善诲。城西多旧游，山色愁晚对。有穴未及临，泪尽继以嘅。
哀李士英二首·其一
作者：吴宽
朝代：明
体裁：古风

逝矣平生恨独贤，同官今几是同年。词林有一谁言少，科甲惟三我愧前。弱息命名悲反席，众人谈梦悟乘船。安能便作南迁客，死渔舟冻不移况。有樵斧响占断梅，花湾甘为五湖长。
哀李士英二首·其二
作者：吴宽
朝代：明
体裁：古风

深坞閟清晖，谁知有佳寺。惜哉挂帆人，只爱江风利。清湍带平冈，谁使入毫素。老树四五株，结茅恨迟暮。
哀萧汉文
作者：吴宽
朝代：明
体裁：古风

吾乡二年间，人厄何屡见。生者若晨星，死者如激电。张卿当壮年，疾行巳云先。凌老俄继之，身后谁主奠。褚子远召来，丧舟遽南旋。安知吾汉文，策马奔复殿。异哉难重陈，此事真大变。汉文少也孤，惟日亲笔砚。既壮登甲科，世故尝历练。工官亦甚劳，精勤素无倦。仕优兼好文，提学首膺荐。终然刚直姿，此辈方悁悁。遂成贝锦诗，侧席阻深眷。幸尔赖圣明，不失外台选。一时重贤名，远去人反羡。朋侪置别筵，我数获陪宴。席间杂珍肴，独怪强下咽。被病盖巳深，憔悴见颜面。杪秋城东隅，联骑争往饯。举鞭大道间，欲别仍恋恋。孰期驱征车，税驾翻饰輤。计从南使来，交游走相唁。客居地苦寒，启牗放朝睍。念旧涕泪零，雪后还集霰。嗟惟玆四人，在朝并吴彦。其一吾同官，其三自同县。汉文死差强，故宅归偶便。独怜钟鼎才，堕地成破甗。岁晚魂茫茫，有手恨莫援。呵笔一写哀，聊为故人传。
哀袁德纯
作者：吴宽
朝代：明
体裁：七言律诗

对客方谈治邑才，出门俄送讣音来。久知宪节从家过，肯信丧车并海回。直气未舒空奏牍，高怀无间便衔杯。伤哉失却青云器，孤寡累然更可哀。
哀陈一夔
作者：吴宽
朝代：明
体裁：古风

谪官已半刺，出守仍一麾。远州久未到，岂是行迟迟。此地少文物，蛮夷窃相窥。无由劳抚字，劫掠以为嬉。置君于其地，常恨非所宜。一朝下恩旨，稍幸得量移。齐安佳山水，足以为诗资。如何始闻命，巳与人世辞。哀哉生何蹇，天道令人疑。怀沙自求死，泽畔非湘累。君容不憔悴，君性尤坦夷。平生无所好，所好止于诗。每当尊俎间，宾朋争笑嬉。耳独若不闻，凝然方有思。积成西潭稿，千首尚多遗。往岁过吾家，首简乞题词。雅意久未复，见面遂无期。遥遥度岭峤，孤榇谁扶持。想应只僮仆，返舍当何时。妻子相向哭，悔不惜相随。薄暮寒窗下，思君交涕洟。诗人例多穷，身穷名不衰。聊将此自慰，亦以示所知。
哀顾进士文之
作者：吴宽
朝代：明
体裁：古风

死生亦常事，脩短有定理。命也奚足哀，所哀谅非此。文之少秀发，乡邑数佳士。二十取科名，束带遂从仕。社稷不足安，一世但平视。志高固超越，气盛非委靡。壁立屹岱宗，尘绝奔騄駬。抵掌好高谈，人物善臧否。历历无终穷，牙颊注流水。把笔或缵言，随物写形似。于其气尽时，新意尤崛起。累累相示余，俛首不敢拟。利器徒自怀，远道迩即止。百年十未过，二竖蚤见俟。力疾陈疏封，在告逾一纪。癯然体如削，饮食半药饵。纩息一以定，竟作重汪踦。岂无立言人，墓道表潜美。骸骨久当朽，名姓元不死。团辞寓所哀，窃儗仲宣诔。
哀鼎仪
作者：吴宽
朝代：明
体裁：七言律诗

海滨归卧岁华新，静里焚香独养神。病势巳除知更健，讣音俄到冀非真。不将文字名当世，岂为乡邦惜此人。路接娄江嗟后死，他年谁与共垂纶。
哭王允达二首·其一
作者：吴宽
朝代：明
体裁：七言律诗

孤舟遥寄一身危，病骨秋深瘦莫支。二竖岂劳催死别，九原安忍问归期。夜阑烛尽多新梦，岁暮书回少故知。为忆相从今廿载，诲言重领是何时。
哭王允达二首·其二
作者：吴宽
朝代：明
体裁：七言律诗

短札驰来病巳危，床头笔力强撑支。兼程到此犹难见，万事从今敢预期。徐稚力耕人自荐，王裒行孝世皆知。百年家学诸孤继，看取遗编手校时。
喜储静夫考功自南京至
作者：吴宽
朝代：明

与子三年别，长存耿耿思。偶来今日雨，又属暮春时。风度看逾好，功名喜未迟。吏曹能自署，应不数光羲。
喜原辉弟至京
作者：吴宽
朝代：明
体裁：七言律诗

远道亲携药裹来，当门下马拂黄埃。不惊旧日形容改，犹记前宵梦寐回。出巷亲朋宜渐访，上床儿子欲相陪。平生四海尤怜汝，得向窗间笑口开。
喜原辉弟至京（时五月二日）
作者：吴宽
朝代：明

远道亲携药裹来，当门下马拂黄埃。不惊旧日形容改，犹记前宵梦寐回。出巷亲朋宜渐访，上床儿子欲相陪。平生四海尤怜汝，得向窗前笑口开。
喜晴·浣溪沙
作者：吴宽
朝代：明
体裁：词

晚来疏雨过柴关。还我斜阳屋满间。东方螮蝀一何弯。把笔欲题山宛转，枕书高卧鸟绵蛮。意随天上白云閒。
喜李贞伯生子
作者：吴宽
朝代：明
体裁：七言律诗

秣陵疏雨作秋凉，贺客缘知总上堂。奕叶相传宜李氏，通家有喜是吴郎。台高又复看招凤，书好何曾写弄獐。万卷旧藏应会读，任渠嬉戏满摊床。
喜杜子开将有兴复先世延绿亭之意
作者：吴宽
朝代：明
体裁：七言律诗

隐儒雅号托东原，因对旌门有小园。瓦砾未除庭馆废，衣冠不乏子孙繁。便栽美竹开脩径，更种垂杨筑短垣。谁作杜陵兴复计，平泉有记不须言。
喜沈仲律主客北回
作者：吴宽
朝代：明
体裁：七言律诗

客路天寒叹久违，独骑瘦马雪中归。缘知到处皆题句，还忆去时初授衣。画省炉烟官事了，青山杯酒世情非。旧闻朝市多高隐，不待沧江作钓矶。
喜苏御史还朝
作者：吴宽
朝代：明
体裁：七言律诗

昔报分司御史归，曾闻父老共歔欷。江南列郡同三辅，天上群星有太微。白笔手题封事满，赭衣人立讼庭稀。周家拟用苏司寇，只尺威颜定不违。
喜雨
作者：吴宽
朝代：明
体裁：古风

北方苦春旱，入夏雨亦微。俄然见檐溜，及午正霏霏。散步荒园中，不觉沾我衣。草木总欣悦，膏沐滋容辉。昨者宿斋戒，遍走神祠祈。礼官朝入奏，独与皇心违。谓此在朕躬，朕当斡玄机。宸衷之所至，端能动天威。今年定有望，吾民应免饥。
喜雨
作者：吴宽
朝代：明

北方苦春旱，入夏雨亦微。俄然见檐溜，及午正霏霏。散步荒园中，不觉沾我衣。草木总欣悦，膏沭滋容辉。昨者宿斋戒，遍走神祠祈。礼官朝入奏，独与皇心违。谓此在朕躬，聿当斡玄机。宸衷之所至，端能动天威。今年定有望，吾民应免饥。
喜雨
作者：吴宽
朝代：明
体裁：古风

孟夏困隆暑，宛若三伏时。大雨宜时行，飒然平旦■。客居苦烦促，摄衣起看之。垂丝映芳树，圆纹散清池。逍遥亦何事，高咏陶韦诗。湿灶烟火绝，僮仆饭我迟。中肠既云适，我亦忘我饥。如何北山陲，草木咸熙熙。
喜雨四首·其一
作者：吴宽
朝代：明
体裁：七言绝句

雨挟风潮势未休，何人对此独忘忧。桔槔挂壁农夫坐，起舞茅檐忽打头。
喜雨四首·其三
作者：吴宽
朝代：明
体裁：七言绝句

不饮何曾说半酣，饭馀扪腹巳堪惭。疏慵又感天公惠，午后当阶雨最甘。
喜雨四首·其二
作者：吴宽
朝代：明
体裁：七言绝句

农家勤动自新春，怪见平畴有断纹。孺子何曾知稼穑，过庭沾湿亦欣欣。
喜雨四首·其四
作者：吴宽
朝代：明
体裁：七言绝句

荒园频溉趣奴星，晓起常闻汲井声。菜饭始知留客易，花阑更觉照人明。
四答
作者：吴宽
朝代：明
体裁：七言律诗

春风初起到燕山，书客朝来喜赐环。诗阵且教旗正正，朝衣空涴墨斑斑。廉颇谢罪宜先蔺，赵鞅行军巳殿般。只尺西台还故步，雪当独立愧疏顽。
四答胡彦超
作者：吴宽
朝代：明

园丁频遣愧劳烦，菜垄清阴已满门。车过陈平多长者，官如胡质有诸孙。小堂定拟虚中席，内府初停给上尊。不怪连朝风雨恶，暑天真为洗诗魂。
四答胡彦超
作者：吴宽
朝代：明
体裁：七言律诗

园丁频遣愧劳烦，菜垄清阴巳满门。车过陈平多长者，官如胡质有诸孙。小堂定拟虚中席，内府初停给上尊。不怪连朝风雨恶，暑天真为洗诗魂。
园中一鹤长鸣群乌时噪其旁若相语然因观白集有乌鹤赠答之作辄效其制为四绝或者能道其意非特所谓自取笑也 其一 乌问鹤
作者：吴宽
朝代：明
体裁：七言绝句

尔胫虽高不上天，尔躯虽大却枵然。小园半亩门常掩，独舞孤鸣待几年。
园中一鹤长鸣群乌时噪其旁若相语然因观白集有乌鹤赠答之作辄效其制为四绝或者能道其意非特所谓自取笑也 其三 鹤问乌
作者：吴宽
朝代：明
体裁：七言绝句

缁裳玄�不分明，聒耳争嫌擭擭声。尔自上林能攫食，如何来此欲通名。
园中一鹤长鸣群乌时噪其旁若相语然因观白集有乌鹤赠答之作辄效其制为四绝或者能道其意非特所谓自取笑也 其二 鹤答乌
作者：吴宽
朝代：明
体裁：七言绝句

结巢长比凤如�，阿阁虽高性不贪。试待明年毛羽长，一飞直到大江南。
园中一鹤长鸣群乌时噪其旁若相语然因观白集有乌鹤赠答之作辄效其制为四绝或者能道其意非特所谓自取笑也 其四 乌答鹤
作者：吴宽
朝代：明
体裁：七言绝句

饱食横飞不愿馀，弹来能避翼能舒。终年只向空园住，不会谋身不似渠。
园中作石台其旁多枣树以木末相结如屋形
作者：吴宽
朝代：明
体裁：七言律诗

石台清樾净埃尘，枝干相樛结搆新。司马花庵工最省，申屠树屋事成真。野航恰受无多客，大厦将颠自近邻。却笑平生鸠比拙，作巢聊尔独栖身。
园中即景二首·其一
作者：吴宽
朝代：明
体裁：七言绝句

竹阴日暮意翛然，山石依依共晚年。白槿数枝相映好，似将颜色弄清妍。
园中即景二首·其二
作者：吴宽
朝代：明
体裁：七言绝句

萍藻多从雨后生，绿波常共小池平。朱藤覆满休轻剪，待看繁花映水明。
园中夜步
作者：吴宽
朝代：明
体裁：五言律诗

曳履孤亭侧，披襟小径前。藤垂风独细，树隐月难圆。散秩朝非懒，閒居病易痊。老年无著作，只拟录归田。
园中晚步戏作
作者：吴宽
朝代：明

晚凉散步清阴下，一树古槐当广厦。畦间雨过井水浑，墙上烟凝日光赭。病来一月不朝参，名姓在朝身在野。要知未许吾独閒，舍有閒僮厩閒马。城中尘雾涨天高，披襟谁是同游者。果然此日是匏翁，昨种苦瓜今可把。
园中行读白集
作者：吴宽
朝代：明
体裁：七言律诗

北斋坐后又西轩，挟册休将比兔园。每托心情常托物，巳忘官职未忘言。吴中故郡荒烟积，洛下幽居宿州蕃。老至一编空在手，燕山留滞愧高鶱。
园北新搆板屋制甚朴陋济之有作次韵答之
作者：吴宽
朝代：明
体裁：古风

古诗载板屋，遗制千载下。嗟我同心人，在其是谁者。江南想所无，都下知更寡。匠巧免刻楹，童顽难毁瓦。中虚亦生白，外美聊饰赭。夜宿惟仙禽，朝奔无野马。苇席平可眠，荆墩矮宜坐。缘木构■巢，避风停艑舸。囷囷疑乃仓，渠渠愧非夏。雨漏痕在壁，月窥光落斝。仍劳诗家咏，不待画工写。其如功省何，从此价增也。
园居二首·其一
作者：吴宽
朝代：明
体裁：七言绝句

朝回当暑葛衣轻，影过清池浴鸟惊。种得玉延才出土，客来何物可为羹。
园居二首·其二
作者：吴宽
朝代：明
体裁：七言绝句

静处谁兼吏隐名，名兼况有老儒生。却怜一亩幽栖地，百里吴山不会行。
园居六咏 其一 海月庵
作者：吴宽
朝代：明
体裁：七言绝句

云浪推来白玉盘，坐深良夜不胜寒。茅檐巳尽平生兴，何处蓬莱阁上看。
园居六咏 其三 春草池
作者：吴宽
朝代：明
体裁：七言绝句

自笑沟如丈八强，儿童莫漫种鱼秧。谢家诗句空成梦，此夜依然春草长。
园居六咏 其二 玉延亭
作者：吴宽
朝代：明
体裁：七言绝句

薯蓣年来初种成，楣间有客便题名。凭谁为报坡翁道，我亦能烹玉糁羹。
园居六咏 其五 冷澹泉
作者：吴宽
朝代：明
体裁：七言绝句

似嚼清冰未下盐，天然滋味此能兼。隐之日饮分馀沥，世上贪夫能使廉。
园居六咏 其六 养鹤阑
作者：吴宽
朝代：明
体裁：七言绝句

吴下枯篁一束来，绸缪牗户却常开。云霄伴侣休相讶，不是虞人畜鸟媒。
园居六咏 其四 醉眠桥
作者：吴宽
朝代：明
体裁：七言绝句

陶翁逐客向樽前，醉后高眠任自然。嗟我作桥容客醉，不妨醒眼看高眠。
园居初成次韵李宾之见过
作者：吴宽
朝代：明
体裁：五言律诗

扣门遥过我，夏日更劳公。小屋聊方就，清尊幸不空。畦长连古井，树老映疏栊。归骑休催整，追凉剩晚风。
园居续咏 其一 藤障
作者：吴宽
朝代：明
体裁：七言绝句

步当斜径绿成围，赖有长藤叶不稀。不恨刺蘼枯朽尽，向来行处惯钩衣。
园居续咏 其三 榆篱
作者：吴宽
朝代：明
体裁：七言绝句

不劳细竹倩人编，乱插榆秧犬莫穿。坐待儿童争采食，高枝春尽欲生钱。
园居续咏 其二 花门
作者：吴宽
朝代：明
体裁：七言绝句

新开小径傍西垣，手种酴醾花巳繁。不似陶翁园日涉，门虽设处却开门。
园居续咏 其五 蘼屏
作者：吴宽
朝代：明
体裁：七言绝句

长条抽绿缀红云，园子新从雨后分。板屋向南将树塞，莫讥管氏儗邦君。
园居续咏 其六 树屋
作者：吴宽
朝代：明
体裁：七言绝句

薿薿光浮叶蔽空，举头惟有碧云蒙。夜来雨漏牵萝补，圬者安能复食功。
园居续咏 其四 草径
作者：吴宽
朝代：明
体裁：七言绝句

翠繁绿缛不知名，石甃中分一径行。行处莫言人迹少，青苔踏破不曾生。
园居雨后六言四首·其一
作者：吴宽
朝代：明
体裁：六言诗

凿渠暗疏积水，开径剩引清风。初喜一场雨过，夕阳正射墙东。
园居雨后六言四首·其三
作者：吴宽
朝代：明
体裁：六言诗

高荷种出几柄，矮竹移来数丛。豆荚新生自绿，葵花老去犹红。
园居雨后六言四首·其二
作者：吴宽
朝代：明
体裁：六言诗

水接方池绿满，花填小径红疏。日落槐虫自起，雨多菊虎能除。
园居雨后六言四首·其四
作者：吴宽
朝代：明
体裁：六言诗

清唳每怜白鹤，长号颇厌玄蝉。晚来更有忙事，窗下自收简编。
圣驾郊坛看牲次玉汝韵
作者：吴宽
朝代：明
体裁：七言律诗

天寒迎驾作郊行，道院呼僮洗玉觥。石鼎不逢狂道士，铜炉还饷老门生。投来濡肉羓无彘，杂以枯鱼鲞似鲭。须是石湖风雪夜，蓬窗吹火叙同盟。
墨牡丹
作者：吴宽
朝代：明
体裁：七言绝句

素衣依旧染缁尘，京洛相逢巳暮春。偶忆沉香亭北事，恼人偏是画中真。
墨竹
作者：吴宽
朝代：明

深林不减筼筜谷，乱影都归丈八沟。最爱长竿如绿玉，何年去上钓鱼舟。
壬子春享詹事府斋宿
作者：吴宽
朝代：明
体裁：七言律诗

公署沉沉息此身，斋居常感岁华新。青松植立双童子，乌鸟喧呼万市人。金屋渐浮周苑日，玉河能隔洛街尘。晓来袍笏趍跄地，拟候钟声出紫宸。
壬寅正旦侍班
作者：吴宽
朝代：明

炉烟如雾蔼彤墀，半启金门复道危。只尺星辰华盖转，中间日月衮衣垂。普天凤历开寅岁，平旦鸡人报卯时。御座不胜袍笏近，侍臣偏识汉朝仪。
夏夜起坐
作者：吴宽
朝代：明

病首棱棱卧未便，坐临风露小堂前。娟娟缺月初离海，隐隐明河欲亘天。忧旱有诗歌倬彼，还家无计叹茫然。夜深童子垂头处，独听城楼刻漏传。
夏太卿墨竹
作者：吴宽
朝代：明
体裁：七言绝句

今代风流夏太常，并刀时复剪苍筤。墨君已老湖州逝，却喜人家肯筑堂。
夏太常墨竹卷为杨郎中题
作者：吴宽
朝代：明
体裁：七言律诗

友石山人去不还，派传墨竹在昆山。长身迥出云烟外，疏影平分水石间。管列笙竽陈雅乐，声回环佩入清班。此君此日常相见，种处从今手可芟。
夏太常挽章
作者：吴宽
朝代：明
体裁：七言律诗

凤池宣召荷文皇，书艺当年独擅场。蕺岭远师王逸少，鉴湖终赐贺知章。垣西笔翰传中舍，海上楼船载太常。幽室筑成方昼寝，谁将前辈儗清狂。
夏日
作者：吴宽
朝代：明

绿荫松萝暑气凉，清泉泻入小池塘。人间昼永无聊赖，一朵荷花满院香。
夏日园中小适二首
作者：吴宽
朝代：明

藤蔓红稀枣叶青，欲逃新暑只登亭。夕阳西去清阴满，閒向篱根拾鹤翎。荷钱初放乱浮萍，却有新条结翠屏。几日小园无雨到，莫斟池水入花瓶。
夏日园中小适二首·其一
作者：吴宽
朝代：明

藤蔓红稀枣叶青，欲逃新暑只登亭。夕阳西去清阴满，閒向篱根拾鹤翎。
夏日园中小适二首·其二
作者：吴宽
朝代：明
体裁：七言绝句

荷钱初放乱浮萍，却有新条结翠屏。几日小园无雨到，莫㪺池水入花瓶。
夏日园中小适二首·其二
作者：吴宽
朝代：明

荷钱初放乱浮萍，却有新条结翠屏。几日小园无雨到，莫斟池水入花瓶。
夜坐
作者：吴宽
朝代：明

伐鼛一何促，击柝一何迟。夜景坐来寂，流萤自参差。片月不常照，浮云相蔽亏。葛襟满凉气，伏暑无炎曦。坐来欲敛席，微雨犹丝丝。良夜岂不爱，耿耿如有思。出处有道在，行止非人为。惟应乞身后，终年守茅茨。
夜坐复次韵
作者：吴宽
朝代：明
体裁：七言律诗

静坐焚香拱玉宸，乔柯隔屋已含春。流年不觉重加我，胜日方知正属人。座有诗家还索咏，驾回俗士定生嗔。南郊岂是嬉游地，拭目应瞻万物新。
夜坐怀斋居诸公次前韵
作者：吴宽
朝代：明
体裁：七言律诗

布衾寒拥对床屏，鹊绕南枝月过庭。瞑目谁除童子障，斋心自比太常醒。花时渐好仍笼雾，灯节相催屡问星。便有玉堂天上意，铜垆当案冷烟青。
夜坐闻砧
作者：吴宽
朝代：明

何处疏砧隔短墙，东邻有妇捣衣裳。风林落叶秋声动，露草鸣蛩夜气凉。久别官寮忘馆阁，每从儿子话家乡。强扶筇竹归深院，半壁残灯独上床。
夜宿公署不寐
作者：吴宽
朝代：明
体裁：七言律诗

郎吏巡风夜未眠，老夫愁雨亦醒然。暑回河朔三秋景，润比江南五月天。似着寝衣斋榻上，即听朝鼓禁门前。争如蓑笠归胥口，芦苇丛中泊钓船。
夜宿公署二首·其一
作者：吴宽
朝代：明
体裁：七言律诗

翛然斋阁炷香清，省吏循墙巳报更。案牍顿疏诗易得，床帏初下梦难成。数茎细草繁霜少，一树枯梨片月明。春半故园花尽发，主人何处逐浮名。
夜宿公署二首·其二
作者：吴宽
朝代：明
体裁：七言律诗

倚床长听夜鸡鸣，顾影频吁三两声。思颖徒为前辈事，游燕不是少年情。巳藏旧历开新历，莫置长檠弃短檠。惟有注书心未老，穷愁何必比虞卿。
夜宿启南宅风雨大作
作者：吴宽
朝代：明

宾筵灯烛对清光，更许扁舟系岸傍。众窍尽号风在野，旧痕犹记水侵墙。草堂突兀春星暗，柳市回环海浪长。天意莫言能殢客，老年难自别西庄。
夜读白乐天诗集二首·其一
作者：吴宽
朝代：明
体裁：七言律诗

何物灯前消夜长，一编入手坐焚香。俚言却许朱弦和，真味似将玄酒尝。前辈任他为李杜，近时知己得王杨。从今谢绝閒宾客，晤语惟容白侍郎。
夜读白乐天诗集二首·其二
作者：吴宽
朝代：明
体裁：七言律诗

目眩天教放夜光，诗题涉猎过千章。屡逢禹锡兼元稹，不到姑苏即古杭。老恣登临年有谱，病消歌舞药无方。看渠二事惓惓说，生死犹疑未尽忘。
夜阅陆放翁剑南集因怀北邻故陆詹事廉伯盖集为陆君借予抄者惜未完耳
作者：吴宽
朝代：明
体裁：七言律诗

北邻人去巳三年，睹物思人为怅然。不信形骸难玩世，岂如糟粕自遗编。隔墙无客敲棋局，对案谁家棹酒船。九十放翁诗万首，可怜无复象翁贤。
大雨坐海月庵
作者：吴宽
朝代：明
体裁：七言律诗

即看池面水平桥，旋觉孤亭势欲漂。老父得鱼过别市，谁家移竹趁明朝。四陵下马应难避，北巷将书莫见招。吾弟远来能慰我，彭城今夜忆逍遥。
大雨坐海月庵
作者：吴宽
朝代：明

即看池面水平桥，旋觉孤亭势欲漂。老父得鱼过别市，谁家移竹趁明朝。西陵下马应难避，北巷将书莫见招。吾弟远来能慰我，彭城今夜忆逍遥。
天末
作者：吴宽
朝代：明
体裁：七言律诗

天末离魂孰与招，自贻伊阻任飘摇。涸鱼那复寻濡煦，野鹤行将返泬寥。春梦觉来仍是幻，新诗吟就转无聊。宦途巧拙吾何有，归向柴桑挈饮瓢。
太庙候祭复游东园
作者：吴宽
朝代：明

百亩园依清庙开，去年初夏忆曾来。繁花落尽留红叶，新笋丛生带绿苔。北阙倚云通剑佩，南宫隔水见亭台。令人顿作山林想，况有萧萧白发催。
太庙候祭复游东园
作者：吴宽
朝代：明
体裁：七言律诗

百亩园依清庙开，去年首夏忆曾来。繁花尽落留红药，新笋丛生带绿苔。北阙倚云通剑佩，南宫隔水见亭台。令人又作山林想，况有萧萧白发催。
失猫偶读古人十二辰诗戏作一首招之
作者：吴宽
朝代：明
体裁：古风

鼠辈公然昼出游，厨中恣食肥如牛。虎斑非鞟忆此物，兔口无阙嗟为俦。徒闻豢龙术曾学，安论捕蛇功可收。塞翁失马终非福，牧子亡羊政尔忧。猕猴若驯我岂爱，鸡犬或放人须求。归来买猪肉喂汝，置汝十二生肖头。
奉送孝穆慈慧皇后梓宫迁葬茂陵
作者：吴宽
朝代：明
体裁：五言律诗

列骑随龙輴，分官送梓宫。戒涂惟吉日，绕驾总悲风。钩弋名殊久，轩辕象极崇。桥山迁葬地，队道定相通。
奉送宪宗纯皇帝梓宫出德胜门
作者：吴宽
朝代：明
体裁：五言律诗

风急扬沙砾，皇皇出北门。吞声犹未哭，眯目巳先昏。耕凿伊谁力，登庸本圣恩。晚来龙驭远，云去鼎湖存。
奕侄搆二亭于东庄一在振衣冈名看云一在曲池旁名临渚以书来报待余归休与诸老同游喜而寄此
作者：吴宽
朝代：明
体裁：七言律诗

尔父西庵扁拙修，当年种树带平畴。近闻肯搆为吾计，有待归休与客游。山上看云依鹤峒，园中临渚对桑洲。只忧步履非轻健，更欲池边置小舟。
孟夏太庙候祭偶登东园涵春亭次韵
作者：吴宽
朝代：明
体裁：七言律诗

松阴覆处一亭幽，涵尽春光送两眸。宫漏稀闻知地僻，胡床列坐觉人稠。桔槔倚树禽相语，略勺横溪水自流。不是庙庭来候祭，昼长安得此清游。
客楼望宫阙
作者：吴宽
朝代：明
体裁：五言律诗

天畔登高阁，非关望故园。再瞻双凤阙，如在百花原。民俗今成化，朝家又改元。五陵佳气在，长护紫微垣。
宾之学士以母病宽以弟丧俱在告敬蒙东宫赐问宾之有诗纪事谨次韵
作者：吴宽
朝代：明
体裁：七言律诗

仙踪每恨失同堂，赐问深惭及右坊。班近前星仍递直，语温他日尚无忘。薰风又喜萱花茂，苦雨偏伤棣萼芳。孤抱幽忧增感激，晚来诗句为携将。
宾之鼎仪以前韵倡和句有及予者答之
作者：吴宽
朝代：明
体裁：七言排律

十日寒窗叹索居，案头空积故人书。屡亲药物青囊近，乍免朝仪玉佩疏。春到能言惭慧鸟，日高犹瞑羡鳏鱼。阴铿句法何人得，陆贽才名后代如。独恨无讥非郐下，尚留遗韵岂周馀。心斋不比身斋者，谁识清宵梦石渠。
宿东禅寺净公房
作者：吴宽
朝代：明
体裁：古风

来为东庄游，还作东林宿。林下扣禅屝，幽径行自熟。斋厨夜寂然，倦睡杂僧仆。方床习趺坐，饮我一茶足。坐久汤室温，洗沐解尘服。衲翁故延款，展画更烧烛。逶迤水上城，突兀月中屋。夜静风转号，旷野有高木。疏雨忽复来，春梦不可续。端如紫极宫，百感入诗腹。便当游汗漫，安复事拘束。晚岁返旧庐，为邻岂须卜。
宿丹阳闻笛
作者：吴宽
朝代：明
体裁：七言律诗

烟冷江空孤月明，夜深人静浪初平。故园才隔二百里，短笛不禁三四声。树远丹阳临古驿，山围铁瓮望高城。相逢尽是离家客，只向蓬窗说旅情。
宿功德寺航公房
作者：吴宽
朝代：明
体裁：七言律诗

山下禅堂向晚登，扶筇一笑有卢能。饭馀蔬笋收斋钵，供杂香花映佛灯。汉阙乍违同野吏，吴音无改尽乡僧。蒲团睡稳回清梦，风雨萧萧撼古藤。
宿功德寺航公房
作者：吴宽
朝代：明

山下禅堂向晚登，扶筇一笑有卢能。饭馀蔬笋收斋钵，供杂香花映佛灯。汉阙乍违同野吏，吴音无解尽乡僧。蒲团睡稳回清梦，风雨萧萧撼古藤。
宿吕城
作者：吴宽
朝代：明

连朝离抱不能平，又记南来宿吕城。酒散长亭惊雨至，棹依高岸识潮生。麦秋未到犹三月，瓜步将临只一程。赖有故人同夜坐，白头相对烛花明。
宿河西务遇雪
作者：吴宽
朝代：明
体裁：七言绝句

客怀牢落鬓毛斑，水宿淹旬去路艰。一夜雪花如席大，始知身巳到燕山。
宿神乐观
作者：吴宽
朝代：明
体裁：七言律诗

神宫游处拟华胥，薹殿分明切太虚。衰病岂能供祀事，幽闲才得遇斋居。高林声撼春风厉，小阁光浮白日舒。向晚困来先索枕，且从庄叟梦蘧蘧。
宿邵文敬清江官舍为题高房山画卷
作者：吴宽
朝代：明
体裁：古风

淮南春夜风兼雨，空堂萧萧杂人语。户曹好客无与娱，故展长图慰羁旅。大山矗矗如覆釜，小山历历还聚黍。人家隔岸见衡茅，艇子随潮归浦溆。眼昏莫辨云中树，据案呼童执高炬。千里悠悠亦远游，却喜意行无险阻。阖闾城中为我家，俗事到门多峻拒。平生惟有山水缘，招我登临无不许。忆昨离家始浃旬，此物依然入东楚。乃知高侯画有神，未让道宁与僧巨。愿君从兹慎藏弆，对棋宁赌淮南墅。
寄光福徐雪屋
作者：吴宽
朝代：明
体裁：七言律诗

吴下隐君徐雪屋，久缘山水伴渔樵。孝廉有士还堪荐，贫贱于人真可骄。书卷夜当岩月展，布袍寒傍渚风飘。铜坑深处杨梅熟，尚忆题诗坐石桥。
寄寿吴子高六十
作者：吴宽
朝代：明
体裁：七言律诗

吴门别后意常悬，使到频将手札传。汝老已当三寿始，吾衰又在六年前。步来委巷诸徒满，望取高科有子贤。春酒一尊须共饮，欲从明主乞归田。
寄寿太宰尹公八十
作者：吴宽
朝代：明
体裁：七言律诗

廊庙久违思旧德，山林何幸着名卿。临湖对月将杯举，出郭看花却杖行。杨绾在朝风俗美，山涛典选品流清。济南耆俊从来有，坐见高年过伏生。
寄寿施焕伯七十
作者：吴宽
朝代：明

幼从乡校托交游，束发相看到白头。我愧济南非伏胜，人言吴下有施雠。高怀已见开三径，遗爱犹闻在两州。少待登堂成一笑，手持春酒献还酬。
寄寿施焕伯七十
作者：吴宽
朝代：明
体裁：七言律诗

幼从乡校托交游，束发相看到白头。我愧济南非伏胜，人言吴下有施雠。高怀巳见开三径，遗爱犹闻在两州。少待登堂成一笑，手持春酒献还酬。
寄寿萧文明七十
作者：吴宽
朝代：明
体裁：七言律诗

故人高隐在关东，闽海归时从两僮。甘蔗味佳初入境，晚榆阴重巳收功。诗篇欲和多仍妙，书法争评老更工。欲寄一尊为远寿，近来酒量与谁同。
寄寿赵完璞八十时得人治盲目复明手书示报
作者：吴宽
朝代：明
体裁：七言律诗

忧世非私百亩田，上书当道忆当年。高歌行野仍三乐，妙术传家是十全。玉璞独完双足在，金劖轻刮两瞳悬。年开九帙休言老，手迹封题尚宛然。
寄寿陈朝用布政
作者：吴宽
朝代：明
体裁：七言律诗

款门忆昨驻肩舆，别去深惭音信■。寿域遥瞻三载后，诗篇急补七旬馀。闽南遗爱传应遍，洛下耆英会不疏。娱老莫将他事说，麟儿把笔已能书。
寄寿陈梅轩五丈八十
作者：吴宽
朝代：明
体裁：七言排律

天南永夜寿星孤，盛事新传自古吴。长巷铁瓶依甲第，广庭丝障拟蓬壶。山花似锦争来献，春酒如渑不待沽。玉敕早封周柱史，蒲轮遥载汉经儒。云霞荡影连华屋，鸾鹄分行峙碧梧。离席旅酬期客醉，当阶答拜却人扶。康宁无恙应仙骨，僖敏同胞亦美须。带索总誇三乐在，将车犹忆二难俱。岿然乡里灵光殿，久矣丹青范蠡图。杖屦未能随父执，衣冠独幸接师模。广成千岁从今致，晏坐梅轩看织乌。
寄寿陈起东五十
作者：吴宽
朝代：明
体裁：七言律诗

束发同游不出乡，廿年两别费相望。江山绕郭供诗笔，岁月留人坐讲堂。红颊也应誇独好，白须休更较谁长。要知久客京华者，寿域跻来巳雁行。
寄李贞伯
作者：吴宽
朝代：明
体裁：七言绝句

金母桥头置隐居，近来清思复何如。遥知舶趠风吹尽，燕子催人好束书。
寄洞庭施翁二首·其一
作者：吴宽
朝代：明
体裁：七言绝句

流泉匝屋老梅村，忆接春风笑语温。曾识醉翁山水意，为收尊俎只开门。
寄洞庭施翁二首·其二
作者：吴宽
朝代：明
体裁：七言绝句

先朝翰撰是诸孙，白发清门古道存。送客过溪成久立，不扶藜杖到黄昏。
寄题阳山澄照寺
作者：吴宽
朝代：明
体裁：古风

令威禀仙骨，化鹤去辽东。传闻有遗井，乃在青山中。山深草木盛，苔径谁能穷。爰有释氏子，于此构莲宫。殿阁颇雄杰，林杪见青红。高厓石色古，小洞云气通。神龙室其地，上下雨兼风。岁时郡长吏，祈祷屡年丰。我昔过东麓，落日明丹枫。所恨足力弱，徒然望巃嵷。何时蹑其巅，历览无匆匆。回头发长叹，深愧南飞鸿。
寄题阳山澄照寺
作者：吴宽
朝代：明

令威禀仙骨，化鹤去辽东。传闻有遗井，乃在青山中。山深草木盛，苔径谁能穷。爰有释氏子，于此构莲宫。殿阁颇雄杰，林杪见青红。高厓石色古，小洞云气通。神龙室其地，上下雨兼风。岁时郡长吏，祈祷频年丰。我昔过东麓，落日明丹枫。所恨足力弱，徒然望巃嵷。何时蹑其巅，历览无匆匆。回头发浩叹，深愧南飞鸿。
寄颜澄之工部
作者：吴宽
朝代：明
体裁：七言绝句

京口相逢又一年，别来书札赖人传。午窗睡起频挥汗，最忆金山共饮泉。
寒夜怀杨应宁
作者：吴宽
朝代：明
体裁：七言律诗

西望关西更向西，度关人去定闻鸡。即看万马如云锦，浪比孤鸿踏雪泥。群牧循行频检括，连章驰奏自封题。山城夜坐销官烛，想见霜寒咽鼓鼙。
寒夜熟寐右臂偶加汤具成疮痛甚不能举移因读邵康节臂痛吟戏次其韵聊以遣闷耳
作者：吴宽
朝代：明
体裁：七言律诗

春满寒衾拥瘦躯，无端一痛折肱如。为文曾效前修撰，作字俄迁左秘书。礼谢擎拳情可恕，医因掣肘病难除。坐来岁暮多忧色，此苦谁非自取乎。
对月
作者：吴宽
朝代：明
体裁：古风

秋月几回赏，独有今年閒。月閒不自知，径度云霄间。清光赖掩闭，孰把槐梢攀。欲邀二三友，岂为杯酒悭。幽抱未能释，安能得欢颜。空庭步百匝，悄悄中宵还。
对萱花
作者：吴宽
朝代：明
体裁：古风

萱花映丛竹，颜色殊觉佳。新雨湿还重，薰风吹复斜。不嫌开易落，一日仍一花。岁晚竹当茂，无令人独嗟。
对萱花有感
作者：吴宽
朝代：明
体裁：古风

节序交夏至，繁花俱巳摧。幸有阶下萱，烂熳犹争开。久旱土更燥，绕砌无青苔。上焉炙烈日，下焉扑浮埃。如何色仍秀，岂是深根荄。朝将清水沃，恐尔晚易萎。萎者既先落，秀者犹相催。安得麦与禾，似此一回栽。年年摘其穗，坐食惟加培。天时有水旱，漠不能为灾。此花号忘忧，忧怀翻自来。平原空若甑，长河浅于杯。若人及行客，愁叹声如雷。感召当分责，食禄惭非材。
对雨
作者：吴宽
朝代：明

清池水长欲平桥，雨势浑如上晚潮。泛泛渐于亭础近，淙淙真是笕泉遥。即看并浴鹅群戏，却恐新生鱼子漂。东望菱濠归去好，吴侬家有木兰桡。
对雨二首·其一
作者：吴宽
朝代：明
体裁：五言律诗

西斋閒看雨，失与故人期。旱地徐应入，浮云湿不移。藤梢初上架，芦笋故穿篱。案上书签乱，赓歌有杜诗。
对雨二首·其二
作者：吴宽
朝代：明
体裁：五言律诗

晚来犹密雨，小径踏成泥。乱雀依檐近，疏花照槛低。荒园须日涉，稚子不时携。渐与邻家隔，高林绿巳齐。
寿义门郑仕信母八十
作者：吴宽
朝代：明
体裁：七言律诗

白麟溪上旧旌门，举案何曾有妇言。独向一身完至行，能令三子荷慈恩。长绳欲系西飞日，春酒来如初发源。前去耄期才两武，含饴还待哺玄孙。
寿席道士
作者：吴宽
朝代：明

白头一羽客，何处曾相逢。月下老翁井，云间玉女峰。蹁跹还似鹤，变化真犹龙。试问渠年纪，山中有古松。
寿徐耕学
作者：吴宽
朝代：明
体裁：七言律诗

邓尉山中一布衣，筑堂住近钓鱼矶。扁舟绿水才三尺，小圃黄花满四围。公府招延开幕久，里人争讼入城稀。祝翁强健长如此，老作田邻愿莫违。
寿都宪闵公七十
作者：吴宽
朝代：明
体裁：七言律诗

宫保官高寿古稀，台端德重自生威。浙西山水钟清远，斗北星辰傍紫微。执法独蒙公论许，引年难负圣恩归。眼前相称绯袍好，增秩须将玉带围。
小园初名一鹤后鹤失去乃改忆鹤亦以声之近耳
作者：吴宽
朝代：明
体裁：七言律诗

白羽翩然长似人，惯闻呼伴向东邻。清魂招下天还暝，瘦骨埋来草又春。少保画图传粉墨，长公词赋说车轮。荒园不惜名重改，过客无疑事始真。
小憩昌平城外崔老家
作者：吴宽
朝代：明
体裁：七言律诗

深巷阴阴古辙斜，青山不向小堂遮。禾苗蔽野多遗穗，槐树参天自落花。百岁迁移燕地事，五陵豪杰汉人家。主翁头白无徭役，閒涉田园看摘瓜。
小池种莲未发而叶颇盛晚坐赏之
作者：吴宽
朝代：明
体裁：七言律诗

秀色亭亭插浅波，翠盘擎处只高荷。江湖入眼谁嫌小，风露惊心巳觉多。白羽似摇诗莫咏，碧筒堪饮客须过。晚来闲听萧萧雨，独欠扁舟着短蓑。
少詹事柯公挽章
作者：吴宽
朝代：明
体裁：五言排律

莆阳山水邑，文献代相仍。檐也唐时有，襄于宋室称。惟公从后起，馀子让先登。科甲真能冠，词锋莫敢膺。进言希祖禹，纪事到吴兢。已向经筵入，元从史馆升。肺肝求主识，气力待谁凭。慎密中无罅，方严外有棱。副君资讲读，胄子要师承。缞服终难夺，纶书远自徵。递中翻报讣，都下尽喧腾。夏屋梁惊折，长河岸善崩。几年储宅俊，他日旷疑丞。当宁徒前席，斯文失右肱。人言犹悄悄，天视故儚儚。恤典恩光下，哀歌韵语兴。嘅予生既晚，为彼役无能。久候仪庭凤，焦思出壑冰。竹根岩月落，荔子海云蒸。公起当何日，高呼恨不应。
屠公和章有一岁百笺之句则百岁合用万笺次韵答之
作者：吴宽
朝代：明
体裁：七言绝句

兴到挥毫乏短篇，故应相送只长笺。请公莫问长笺价，百岁都来少九千。
山行十五首 其一 过横塘
作者：吴宽
朝代：明
体裁：七言律诗

夏半横塘风日多，画船载酒压晴波。高田得雨皆粳稻，长荡翻云足芰荷。未必他年成故事，也须随处结行窝。悠悠十里城西路，此是登山第一歌。
山行十五首 其七 入铜坑
作者：吴宽
朝代：明
体裁：七言绝句

铜坑山下摘杨梅，曲经人从树杪来。共爱石桥凉气逼，湖梢未放酒船回。
山行十五首 其三 望穹窿山
作者：吴宽
朝代：明
体裁：古风

我昔闻吴谚，阳山高抵穹窿半。壮哉拔地五千仞，始信吴中有奇观。铜坑邓尉作屏扆，天平灵岩当几案。其间法华与雅宜，水边横亘如长岸。何人著山经，宜作吴山冠。但嫌地势高，山家每忧旱。舟行半日青已了，却被浓云忽遮断。水回路转二三里，依旧诸峰青历乱。人云山顶百亩平，合结茅庐傍霄汉。龙门胜迹未遑添，坐向船头先饱看。
山行十五首 其九 泊虎山桥
作者：吴宽
朝代：明
体裁：七言律诗

南人相见诧杭州，自料西湖让一筹。天为渔家开下崦，晚宜书舫驻中流。新诗巳判纵横写，佳境从教次第游。孺子歌声何处起，落霞孤鹜水悠悠。
山行十五首 其二 谒韩蕲王墓
作者：吴宽
朝代：明
体裁：五言排律

家国何多难，推寻为蔡童。嬴秦方逐北，周室竟迁东。江左朝廷在，淮南驿骑通。天终怜宋土，时则有韩公。一剑横天外，诸酋在目中。南云当箭镞，黄盖走艨艟。伐越期成霸，于潜耻会戎。萧墙狼跋尽，野穴鼠群空。聚米筹三镇，开门待两宫。齐王真济美，鄂国与争雄。有诏从中制，惟诗咏内讧。閒游嗟我独，和议约谁同。殉葬长弓劲，题铭片石穹。龟趺呈细刻，龙额表孤忠。草树樵苏断，粢盛享祀丰。神灵悬皎日，生气亘长虹。异代今全盛，当论保障功。
山行十五首 其五 入蒸山谒徐天全墓
作者：吴宽
朝代：明
体裁：七言律诗

平生眺贾共襟期，欲使才名百世垂。众口是非何日定，老臣功罪有天知。湖山彷佛精神在，杖屦从容岁月移。逝矣姚崇嗟不返，凭谁为刻墓前碑。
山行十五首 其八 泛下崦
作者：吴宽
朝代：明
体裁：七言绝句

新春已负雪湖梅，却为杨家果特来。落日酒船山色里，水南人道画中回。
山行十五首 其六 观眠松
作者：吴宽
朝代：明
体裁：古风

盘盘蒸山麓，侧径频折旋。山人引我去，云有长松眠。石磴被蔓草，摄衣步相连。果然见奇树，如神龙蜿蜒。鳞甲生满身，仍怪鬐鬣全。恍若出巨壑，疑将赴深渊。未学扰龙术，却立不敢前。天风谷口起，绕视惟茫然。枝干既屈曲，不中栋与椽。兹山非栎社，亦复全天年。旁有短石垣，制作良且坚。四垛矻不动，密累皆古砖。断裂苍藓间，有碑昔人镌。铭文巳磨灭，篆书冠其颠。荒山少居民，始知陆公阡。摩挲发长叹，助我松声圆。草棘莫剪除，应乏云仍贤。旭日照松下，因之吊重泉。
山行十五首 其十 饮七宝泉
作者：吴宽
朝代：明
体裁：五言律诗

谁将七宝地，贮此一泓秋。片月从空堕，清冰出壑流。冷涵山骨瘦，细咽竹根幽。半勺能消暑，名宜水记收。
山行十五首 其十一 入玄墓寺
作者：吴宽
朝代：明
体裁：古风

高登邓尉山，遥入玄墓寺。老僧具衣履，出门迓予至。落落长松间，一径独深邃。鞺鞳钟磬声，鸟雀少惊异。仰面睇山腰，殿宇危若坠。长廊扫清风，脩竹自为彗。结夏四五人，趺坐更无事。树密山果悬，草深井泉秘。盘旋登小楼，洞庭正相值。洋洋太湖波，兀兀林屋翠。始知众山中，此寺真画笥。闻昔万峰老，卓锡据兹地。道行既孤绝，遗言有高致。化去动吴人，金帛争布施。岁久骨当朽，遗容未全敝。禅堂昼寂寥，云水乏供馈。惟馀佳山水，不改太古意。磨厓纪胜游，吾当一题字。
山行十五首 其十三 登光福凤冈
作者：吴宽
朝代：明
体裁：古风

昔年曾学登山法，纵步不忧山石滑。舍舆径上凤冈头，趁此凉风当晚发。远山朝臣抱牙笏，近山美人盘鬒发。我身如在巨海中，青浪低昂出复没。山下人家成市廛，家家炊烟起曲突。梅林屋宇遥隐见，一似野乌巢木末。寺僧见山如等閒，翻怪群山兢排闼。偶凭高阁发长笑，笑我胡为蹑石钵。夕阳满目波洋洋，西望平湖更空阔。山灵为我报水仙，预设清冷供酒渴。吴人非不好登山，一宿山中便愁杀。扁舟连夜泊湖口，舟子长篙未须刺。懒游巳笑斯人騃，狂游不学前人达。若邪云门在于越，何必青鞋并布袜。
山行十五首 其十二 甜奉慈庵
作者：吴宽
朝代：明
体裁：五言律诗

野寺堪逃暑，登登去扣关。林深长碍树，路转又逢山。石钵分中饭，云房借半间。玉茶花落尽，坐抚不知还。
山行十五首 其十五 观海云院连理山茶
作者：吴宽
朝代：明
体裁：古风

奉慈山茶好标格，花开如杯呈玉色。海云山茶更绝奇，奇处不论红与白。两株并植东轩前，密叶如屏遮几席。枝柯一一相交加，为是同根忍分拆。初疑一人独叉手，忽作两人仍促膝。少焉掉臂才跬步，又复控卷当肘腋。碧玉磨沙成玦环，青丝绹索分徽缠。我来庭际稍摩挲，引子春蛇忧毒螫。试量旁干得三围，每扫落花凡一石。风霜饱历三百年，未识何人手中植。寻常绕树多诗客，阶下莓苔留古迹。河中曾辱昌黎文，西蜀休誇孔明柏。世间大树尽有之，似此山茶何处得。
山行十五首 其十四 饮海云院百丈泉
作者：吴宽
朝代：明
体裁：古风

白云翻海涛，行人渺无踪。兰若因以名，秀倚青芙蓉。兹山非百丈，泉名与山重。问泉所发源，寺僧偶相逢。涓涓出乱石，㶁㶁循长松。山中不凿井，饮足忘深冬。始知白云多，护此蜿蜒龙。品评藉道园，遗墨无尘容。所恨生也晚，操杖何由从。步来当长夏，坐挹清心胸。纪事强追和，岂图碧纱笼。谪仙咏瀑布，莫访香炉峰。
山行十五首 其四 经玉遮山
作者：吴宽
朝代：明
体裁：古风

见山不识山，借问山中人。玉遮亦深秀，翠色耸嶙峋。肩舆绕其趾，面面松杉新。峰峦稍回伏，穹窿复呈身。细草被长岸，盛夏无埃尘。乘閒即行乐，愿作兹山宾。
岁寒三友图
作者：吴宽
朝代：明
体裁：古风

桧生岩壑里，凛然岁寒姿。众卉岂不好，贞心少相知。南望庾山麓，北瞻淇水湄。气味虽吻合，犹恨道远而。生绡才盈丈，一旦聚于斯。匪籍缩地术，良工亲手移。能事出腕指，托物由心思。邪人多党与，蔓草难芟夷。正士每特立，嘉树不附丽。时或倒置之，山苗反离离。维此一堂上，霜雪同襟期。聊因草木类，窃比唐虞时。后稷既在位，继以契与夔。纷纷共鲧辈，末路将何为。
岁暮忆亡妻
作者：吴宽
朝代：明
体裁：七言律诗

素帷风动不胜寒，魂气茫茫久盖棺。时到暮年偏感物，身留空舍强从官。呻吟尚有遗言在，惨侧无如死别难。松竹近窗灯火暗，夜堂孤坐涕汍澜。
岳蒙泉画葡萄
作者：吴宽
朝代：明
体裁：七言绝句

曾是文渊阁下才，才高只合有人猜。白头骑马凉州过，却使葡萄入画来。
已丑九月十三日初寓南京真珠桥外舍诸友携酒相过
作者：吴宽
朝代：明
体裁：七言绝句

相逢共酌金陵酒，月白尊前笑语长。醉后真珠桥上立，只应今夜不思乡。
巳亥上元夜有感
作者：吴宽
朝代：明
体裁：七言律诗

夜堂春酒十年前，白发朱颜笑语传。孤露馀哀双袖湿，凄凉无寐一灯悬。长街未尽人犹走，急雪初晴月正圆。身在故乡悲感集，他时今夕况幽燕。
巳未正月十四夜与奭园中看月
作者：吴宽
朝代：明
体裁：七言律诗

短垣先见月东升，踏月行歌傍古藤。此物要知终胜火，吾家方恨正无灯。聊从杖屦怜儿子，不设杯盘愧友朋。白发惭多良夜少，仰天亦欲系长绳。
希遂持柏子庭古木图求题为其尊翁寿
作者：吴宽
朝代：明
体裁：古风

老僧作画真游戏，不向绳床立文字。禅馀捉笔扫生绡，王宰胡为独能事。槎牙古树形甚奇，疑是蛟龙傅双翅。云蒸雾涌不可羁，倏尔卷之藏画笥。亦知社木非不材，全此天年皆自致。石罅盘根意却甘，樲棘任渠生满地。海虞顾翁隐者流，有子教成为县侯。翁今年纪过八十，头白人间无所求。日长抱孙坐堂上，右手尚能持酒瓯。试题古树为翁祝，遥与庄子论春秋。
庆成宴二首·其一
作者：吴宽
朝代：明
体裁：七言律诗

玉陛东头第一筵，坐分春色愧群仙。诗题共和篇三百，酒价无论斗十千。曲舞羽衣齐作队，花簪金字巧成联。卷阿鸣凤今重睹，定恊周家旧卜年。
庆成宴二首·其二
作者：吴宽
朝代：明
体裁：七言律诗

阁门传诏下琼筵，许傍文楼坐列仙。凤历纪元初满十，玉杯称寿定过千。颂钟应律歌工起，阶楯成行卫士联。既醉小臣思寸补，拟书无逸献新年。
庆成宴归招陈起东赏灯
作者：吴宽
朝代：明
体裁：古风

公署斋居长曼曼，三日尽将荤酒断。故人契阔令我思，欲往从之足如绊。翻然骑马何处归，御宴日高初饮散。腹囊例许携其馀，犹有郊坛牲一段。午窗坐睡晚始醒，妇辈堪呼仆能衅。盘飧巳具酒有无，拍拍欲浮欣满罐。竹炉火暖酒惭温，瓦鼎汤鸣肉先烂。作诗聊代折简招，及此孟春今始半。客中无物相与娱，一盏华灯光灿灿。烦君为我搜诗肠，佳节岂宜空对案。酬和惟应陈与周，要见累累珠一贯。匆匆步屧不可迟，他日来观成禘灌。
庆成宴次仲山韵
作者：吴宽
朝代：明
体裁：七言律诗

日高黄伞倚云张，久立真怜陛楯郎。池上赓歌誇制作，殿中列坐忝班行。周仪未数三千说，舜服亲瞻十二章。谁道曲终无以献，舞筵驯兽正跄跄。
应宁示赠行诸作题其后
作者：吴宽
朝代：明
体裁：古风

溽暑不可耐，三㐲且未阑。琳馆遥相望，出门一何难。况也值连雨，道上不曾乾。雨多亦自喜，客去幸盘桓。试看何所得，诗卷满床摊。西行良足慰，跃马过长安。仰瞻太华峰，俯挹黄河湍。騋牝散郊野，监牧纷奚官。严霜被百草，边城惊早寒。怀人当不寐，明月中宵看。
庚子立春朝贺
作者：吴宽
朝代：明
体裁：七言律诗

金阙遥开动乐声，殿前袍笏侍春卿。岁星忽傍东方起，晓日初辞北陆行。拟学宋臣题帖子，待看唐室进傩名。礼成再望天门拜，列坐均沾锡燕荣。
廷试东阁阅卷
作者：吴宽
朝代：明
体裁：七言律诗

紫云垂户结春阴，坐接群公奉工音。薄识未胜甄别事，长才俱罄对扬心。大官供给珍羞满，常侍奔趋禁闼深。汉代贤良遗制在，披沙应喜得兼金。
廷试掌卷二首·其一
作者：吴宽
朝代：明
体裁：七言律诗

画戟连阶虎豹屯，九重端拱一人尊。王言载见如纶出，寒士还同挟纩温。地上图书环壁宿，宫中弦管奏云门。朝来识得天心喜，砚沼均沾雨露恩。
廷试掌卷二首·其二
作者：吴宽
朝代：明
体裁：七言律诗

华盖依然逼翰林，大廷对策感重临。雨晴东阁天逾近，云起西山日未沉。毁序化行无曲学，舜衣垂处最虚心。三年食禄成何事，第一胪传愧玉音。
张叔厚画李太白像
作者：吴宽
朝代：明
体裁：七言绝句

庐山瀑布三千尺，只抵仙才一半长。何用画师张叔厚，夜来落月满空梁。
张子俊画松
作者：吴宽
朝代：明
体裁：古风

案头佳楮不盈尺，上有千丈之长松。非关月落影如许，连蜷欲起双蛟龙。我方隐几当清昼，彷佛徂徕见深秀。空堂飒飒风声寒，满把棱棱霜骨瘦。昔闻张卿人品高，王芾与之称二豪。凤池挥洒出天趣，往往笔底翻波涛。杜陵诗翁去我远，愧此毕弘与韦偃。故园旧种阴巳成，独客燕山岁华晚。
张来仪楚江清晓图
作者：吴宽
朝代：明
体裁：古风

江州失守遗空宅，避难来为吴地客。当年北郭擅才名，若比唐人是张籍。社中四杰知为谁，杨炯徐陵暨高适。感时抚事相倡和，岁久家家有诗册。吴地非无禄可千，直气填胸羞枉尺。笔端奖借意何深，试与七姬题墓石。幸逢世道辑干戈，山谷遗民总徵辟。自信容台不负丞，初行重典难逃责。炎荒不及江流清，怀沙赋就髯如戟。伤哉社友谁复存，霅上孤坟少松柏。莆阳朱君游宦来，得此横图殊爱惜。登堂示我实失惊，展卷茫然为离席。此老能诗夙所知，丹青岂料居高格。米狂馀事巳尽传，王宰何人敢相迫。墨痕流动淡且浓，纸上斑斑皆手迹。日光云气荡欲开，最爱层层楚山碧。竹窗疏雨助新凉，坐我扁舟沿七泽。更将八咏当棹歌，直下龙江酹仙魄。
彭文宪公挽章
作者：吴宽
朝代：明
体裁：七言律诗

馆阁先登宠渥全，名齐东里继乡贤。史家房杜功难录，文苑欧曾法独传。四海日长依化国，九京天远隔重泉。后生三载相从地，坐对薇花欲泫然。
彭祖观井图
作者：吴宽
朝代：明
体裁：古风

贾客适江海，洪涛渺无津。忽焉飓风作，舟楫竟漂沦。蜑叟川上浴，何殊白鸥驯。宁知有饥鳄，俟汝水之滨。履危信多险，处坦终无屯。所以下堂戒，名言推子春。郁然大树下，谁写彭祖真。飘萧白须发，千年貌如新。草间者塪井，蛙股谅可伸。保身乃至此，寿合希庄椿。古人不可作，故事从谁论。此老饮水活，应仗汲井人。且彼欲往观，人当置车轮。中心宜怵愓，岂徒保吾身。聊成一转语，图画固有因。玆事有与无，不须吾重陈。纷纷奉遗体，足以惊凡民。
待李世贤同游西山未至
作者：吴宽
朝代：明
体裁：五言律诗

隐隐云初散，匆匆日又斜。门前方系马，厨下预烹茶。巳幸能成约，胡为复恋家。莫将行乐事，终付别人誇。
待鸣治过园居
作者：吴宽
朝代：明
体裁：七言律诗

西街何处踏黄沙，未午空惊树影斜。扫地频教除短径，临风独坐数飞花。行来双阙应相近，望入群山幸不遮。自笑贫居无款曲，只呼童子预烹茶。
徐州重修黄楼
作者：吴宽
朝代：明

楼中不见羽衣人，黄垩依然四面新。坐使河流循故道，俯临山石倚长津。名邦信美皆吾土，胜日登高与众宾。从此欲传州守事，只须题壁扫清尘。
徐州阻风
作者：吴宽
朝代：明
体裁：七言律诗

苏家故事留诗句，仍见夜中风雨来。水激万艘难捩柁，鼓行千阵不衔枚。怒号应撼藏蛟窟，奇观须登戏马台。河上去程谁算得，拟寻石室吊桓魋。
得仲山德州所发书云去京师陆行只三程恨不能一见是夜园居对月怅然成咏
作者：吴宽
朝代：明
体裁：七言律诗

使车停处发邮筒，消息年来喜易通。疋马三程岐路近，两人千里月明同。园名屡易常为主，酒量难添巳作翁。信是无由能缩地，归欤须约故山中。
得原辉书云东庄两桂树甚茂
作者：吴宽
朝代：明
体裁：七言律诗

两桂当年汝自栽，石庭一别手书开。经行巳讶枝相碍，爱护应劳土重培。密处栟榈休剪去，常时鸲鹆每巢来。香传隔巷繁花发，欲趁秋风买棹回。
得子
作者：吴宽
朝代：明
体裁：五言律诗

予生因嗣续，往往被人怜。重听呱呱泣，还惊六六年。桑蓬行射礼，朱密检医编。今日为儿祝，惟应寿最先。
得贺美之书言吴民被灾
作者：吴宽
朝代：明
体裁：七言律诗

书来吴下少浮沉，入手犹疑得好音。泉客美珠俄化血，田家新谷巳剜心。附毛却恨皮何在，竭泽安知水不深。肉食词林无寸补，短吟聊复代官箴。
忆前年是日雨中与李世贤同游吴中西山
作者：吴宽
朝代：明
体裁：七言律诗

肩舆冒雨过田塍，又叹人生二岁增。乡里喜逢青琐客，山林惊见白头僧。龙门巀嵲云千叠，松径逶迤岭十层。此日绯袍殿中跪，金笼牛首信陶弘。
忧旱
作者：吴宽
朝代：明
体裁：五言排律

云汉诗人咏，删馀见圣经。民情方贸贸，天道岂冥冥。赤地连秦晋，清流凅汭泾。端愁禾种断，久待麦苗青。竟日瞻雌霓，中宵问毕星。近郊仍太甚，当宁不遑宁。丙枕勤图治，秋台缓用刑。省躬曾下诏，逆耳遂俱听。好雨当驱魃，狂风预杀螟。小臣期入贺，志喜更名亭。
怀修竹书隐
作者：吴宽
朝代：明

春寒漠漠雨溟溟，假寐书床午梦醒。十载客居便巷陌，一时乡思绕园亭。繁花照槛知堪赏，乱石钩衣忆所经。恰有古苔三亩绿，都来修竹万竿青。当窗好鸟通人语，挂树危藤学字形。日射韭畦朝可剪，香凝棕室昼常扃。鹿场旧筑犹存号，鹤冢新封未刻铭。架上残编归拟读，移文不待北山灵。
怀宁二孝子
作者：吴宽
朝代：明
体裁：古风

珍禽或同穴，佳木或连理。蕞尔怀宁城，乃有二孝子。一邑一人孝已多，一家二人当如何。母存共作堂上戏，母死谁敢临丧歌。有母斯有子，事死如事生。兄孝难为弟，弟孝难为兄。有司不须问邻里，试看墓上涌出泉一泓，又有紫芝烨烨廿一茎。山川发祥非徇俗，朝廷旌表始称情。欲知孝子姓与名，吴氏本源与本清。
怀林亨大谢鸣治谒陵遇风
作者：吴宽
朝代：明

天外狂风尽日吹，朝陵有客正驱驰。冥冥花树春难见，飒飒尘沙晚更随。官马不愁迷古辙，奚奴应恨挈新诗。归来尚可夸寮友，沾湿犹胜冒雨时。
怀林亨大谢鸣治谒陵遇风
作者：吴宽
朝代：明
体裁：七言律诗

天外狂风尽日吹，朝陵有客正驱驰。冥冥花树春难见，飒飒尘沙晚更随。官马不愁迷古辙，奚奴应恨挈新诗。归来尚可誇僚友，沾湿犹胜冒雨时。
怀济之
作者：吴宽
朝代：明
体裁：七言律诗

东街良会正愁稀，况复秋来重久违。巳向昨朝辞比阙，预知多士候南闱。祖筵莫听骊驹唱，驿棹遥瞻画鹢飞。试拟还朝何日是，都门应见雪霏霏。
怀王允达不至
作者：吴宽
朝代：明
体裁：七言律诗

翛然风雨作深秋，何处江行定泊舟。诏下数行曾远召，书来前月巳亲收。官河浅涩知难进，仕路清閒好并游。犹有旧时高榻在，扫尘还拟重延留。
怀脩竹书隐
作者：吴宽
朝代：明
体裁：七言排律

春寒漠漠雨��，假寐书床午梦醒。十载客居便巷陌，一时乡思绕园亭。繁花昭槛知堪赏，乱石钩衣忆所经。恰有古苔三亩绿，都来脩竹万竿青。当窗好鸟通人语，挂树危藤学字形。日射韭畦朝可剪，香凝棕室昼常扃。鹿场旧筑犹存号，鹤冢新封未刻铭。架上残编归拟读，移文不待北山灵。
怀陈起东北上
作者：吴宽
朝代：明
体裁：七言律诗

江城寥落岁阑珊，遥忆离人北上难。雨雪载途双宦辙，云霄万里一儒冠。马头木落淮山莫，塞上风来易水寒。欲折梅花远相赠，几时驿使到长安。
思母辞为庐州方君作
作者：吴宽
朝代：明
体裁：古风

手线缝衣裳，一断难再续。去去慈母颜，不知几时复。线断犹可缝，母死不可逢。乃知堂背萱，不及墓上松。萱草花易发，松树色不改。玄宅一以闭，人世忽千载。无母何所恃，孝子积恨深。惟应无母者，方识孝子心。
恭题宣庙画所翁画龙图
作者：吴宽
朝代：明

黑云作雨初收脚，似有飞龙露头角。恍然拈笔欲写之，目眩金鳞仍走却。所翁好龙非好真，真龙自为龙传神。小臣稽首不敢视，龙去鼎湖经几春。
悼张亨父
作者：吴宽
朝代：明
体裁：七言律诗

词林何事失斯人，不见风流迥出尘。昨日退朝鞭共举，他家联句墨犹新。棺停旧舍魂归远，车过长街腹痛频。无力能为孤寡计，题诗聊复报关津。
悼彭侍讲先生
作者：吴宽
朝代：明
体裁：七言律诗

江右才名束发知，商家三俊用何迟。乡贤忠节心相契，古作雄深力独追。壁宿云昏愁永夜，潇泷石润瑞多时。潸然一掬临风泪，谁说东坡只哭私。
悼李御史士常
作者：吴宽
朝代：明
体裁：七言律诗

纷纷饿莩蔽河津，不恤微躯欲遍巡。驿骑书来俄即世，輤车棺在巳周身。道涂涕泪从诸弟，文字交游失此人。知是平生无别好，只将诗句哭元宾。
悼沈癯樵画史
作者：吴宽
朝代：明

秣陵春色厌驱驰，投老吴门白发垂。灯下解衣盘礴处，山中持斧啸歌时。一贫比宪元非病，三绝如虔不数痴。落日高堂开障子，云峰烟树使人悲。
悼董孟珍
作者：吴宽
朝代：明

独持古道作今人，白首峨冠称隐沦。垂老不堪三月病，移家空是一生贫。箧中书帙悲遗墨，窗底棋枰积素尘。深巷东风花自落，扣门无复过西邻。
惜月效白体
作者：吴宽
朝代：明
体裁：古风

入夜见何物，既圆且复平。空悬无所系，忽从东海生。以彼比金盆，金盆无此明。以彼比宝镜，宝镜无此清。所恨容易缺，每忧不常盈。况复当盈时，或不值天晴。又为日薄蚀，仍被云纵横。阴晦时每多，清明能几更。所以尤爱惜，对此难忘情。我欲告上天，高高鉴微诚。天有日与月，譬如两目睛。使夜或无此，天目一巳盲。尽扫诸浮翳，一旦驱天兵。不论晦朔夜，常从天上行。当令仰见者，无不腾欢声。
感范魏公食粥事
作者：吴宽
朝代：明
体裁：七言绝句

长白山中齑粥冷，丹阳道上麦舟空。故人他日能施惠，君子当时巳固穷。
慰济之谒陵遇风
作者：吴宽
朝代：明
体裁：古风

中元每多雨，长至或多雪。雨雪两不多，独有清明节。一年最好是清明，欲将公干作私行。黄沙眯目开不得，却恨前年不出城。风来力如射，狐裘向谁借。寂寞沙河旁，杏花定先谢。大风作题思往时，马上掩口犹联诗。请君试拾锦囊底，传向词林亦一奇。
憎蝇
作者：吴宽
朝代：明
体裁：七言律诗

依然秋后转多蝇，信矣欧公作赋憎。谗说欲行曾止棘，寓言犹在却疑冰。绞蝇取象缘交足，挥麈妨眠罢曲肱。一夕北窗寒气至，营营知尔亦无能。
戊午正月十一日郊坛分献东镇
作者：吴宽
朝代：明
体裁：七言律诗

半夜云烟护石梯，燔柴初举乐声齐。旌幢缭绕天门近，台殿依稀海市低。恍若神祗相上下，秩然海岳隔东西。愿言圣主精诚意，降福穰穰及远黎。
戊申燕九日
作者：吴宽
朝代：明

京师胜日称燕九，少年尽向城西走。白云观前作大会，射箭击毬人马吼。古祠北与学宫依，箫鼓不来牲醴稀。如何义士文履善，不及道人丘处机。
招曹良金饭
作者：吴宽
朝代：明

曹君履忧患，颜色何欣如。学道想有得，委命心常舒。属以公事至，翛然寄僧居。行装止诗卷，一仆身与俱。西城隔风雨，遥念夜堂虚。自剔长明灯，开函看佛书。蹇予负老病，秋至叹归欤。坐上无清言，何人能慰予。明须就我饭，已摘园中蔬。
招曹良金饭
作者：吴宽
朝代：明
体裁：古风

曹君履忧患，颜色何欣如。学道想有得，委命心常舒。属以公事至，翛然寄僧居。行装止诗卷，一仆身与俱。西城隔风雨，遥念夜堂虚。自剔长明灯，开函看佛书。蹇予负老病，秋至叹归欤。坐上无清言，何人能慰予。明须就我饭，巳摘园中蔬。
招济之观吴穆写竹
作者：吴宽
朝代：明
体裁：古风

人家于此君，一日何可无。君家有此语，千载不可诬。我生所交好，不在五大夫。培植力巳尽，往往折且枯。吴郎玉峰产，过我制新图。写真能逼真，墨汁信手涂。折者忽焉长，枯者忽焉腴。此君人欲见，顷刻遂可呼。闻君有高致，子猷未曾徂。游艺能屈巳，常愿为其徒。就观必有得，背后胜临摹。当令墨竹派，乃近在中吴。请君即上马，更勿烦僮奴。
挑鼻图
作者：吴宽
朝代：明
体裁：古风

昨见剔耳人，今见挑鼻者。莫言人道我，有嚏我自打。
挽书士范苇斋
作者：吴宽
朝代：明
体裁：七言律诗

艺苑閒评到苇斋，一时边氏是朋侪。赋诗难使游魂返，看画空将病眼揩。酒肆藏名馀瓦缶，金门徒步只麻鞋。拙工巧宦纷如许，今世何人最寡谐。
挽张征西
作者：吴宽
朝代：明
体裁：五言律诗

汉室论诸将，行边许卫青。征西凭豹略，逐北至龙庭。闭户功名遂，环营涕泪零。千秋元不死，麟阁俨仪形。
挽毛伏羌
作者：吴宽
朝代：明
体裁：七言律诗

早持一剑策奇勋，忠勇平生亦罕闻。象应星辰通上将，气驱貔虎冠三军。捐躯报国怀方略，进爵酬劳著诰文。当宁只今劳北顾，谁令颇牧起丘坟。
挽钟同御史
作者：吴宽
朝代：明
体裁：七言律诗

屹立丹墀犯逆鳞，台端风采一时新。豸冠不倩旁人正，螭墨能将大计陈。试使剖心应为国，亦知缄口定全身。周君巳死宗元逝，墓碣终当表直臣。
挽陈坚远通判
作者：吴宽
朝代：明
体裁：七言律诗

黔阳出宰向南驰，通守长沙又几时。每爱清修长向慕，久无佳报巳生疑。故家谱在多遗事，合郡人应有去思。难弟相逢能慰我，为谈接武得麟儿。
文宗儒以重九独饮用东坡古来四事巧相违之句续成一诗见示偶夜过宗儒北庄乘月而归因次韵以复
作者：吴宽
朝代：明
体裁：七言律诗

古来四事巧相违，近拟田家置短扉。学圃敢誇今日是，开尊未觉老年非。岸头轧轧挑禾去，树里荧荧乞火归。明月满窗仍列岫，主人堪比谢玄晖。
文宗儒蓄匏研借观数日宗儒以其制与拙号合遂以赠予研额刻元丰二年及晋斋学士四字印文曰李泂
作者：吴宽
朝代：明
体裁：七言律诗

身垂苦叶入秋肥，紫玉分明满一围。遗物未亡残墨少，旧铭犹在昔人非。固辞莫怪还终受，久假安知遂不归。应念老夫同气味，百年文苑幸相依。
文湖州丛竹图
作者：吴宽
朝代：明
体裁：古风

湖州去世六百年，尚留细竹翠娟娟。纵横散乱如蓬贱，岂是坡仙咏汉川。两崖脩影何处见，石罅百折流清泉。泉鸣竹响合虚籁，我欲柱杖听泠然。
斋居答廷式
作者：吴宽
朝代：明
体裁：七言律诗

手拆诗函翰墨香，持来知自聚奎堂。诗坛未觉三人少，灯假重期十日长。微雪点阶添晓色，条风入户动春光。斋居更喜移居近，古树南边隔一墙。
斋居谢屠元勋送解家香
作者：吴宽
朝代：明
体裁：七言律诗

坐来斋閤欲清心，忽对名香到夜深。巳似古人频扫地，更无俗客共鸣琴。煖烟盘曲丝萦碧，细屑圆成著削金。始信解家真得法，清泉饼莫送词林。
斋居谢屠元勋送解家香
作者：吴宽
朝代：明

坐来斋阁欲清心，忽对名香到夜深。已似古人频扫地，更无俗客共鸣琴。暖烟盘曲丝萦碧，细屑圆成箸削金。始信解家真得法，清泉饼莫送词林。
斫蟹
作者：吴宽
朝代：明
体裁：古风

斫鲙曾有人，斫蟹始自予。蟹也我所欲，所欲宁舍鱼。南人无不食，水族到蛏蜍。风味觉斯下，至美当输渠。今岁美且贱，不待霜降初。鼎烹本何罪，连收同族诛。我老齿将落，两螯柰偏腴。手持但垂涎，颇亦晋人如。姜醯既登案，聊间以嘉蔬。一斫即可断，大嚼巳无馀。所恨性不饮，右手犹自虚。晋人定相笑，醒然一何愚。口腹为小体，养之愧轲书。惟应知味者，或取斯言欤。
新制方竹杖
作者：吴宽
朝代：明

紫玉新裁恰过肩，斑斑四面带湘烟。病躯藉尔能扶直，巧手烦渠莫削圆。世事固知方则止，时人应道曲能全。此生得免模棱诮，晚节相依尚挺然。
新岁与玉汝世贤禹畴济之为五同会玉汝以诗邀饮因次韵时玉汝初治楚狱还
作者：吴宽
朝代：明
体裁：七言律诗

朝班常喜接鸳行，束发同游自故乡。狱事不冤如定国，归途无险胜王阳。三江巳隔非吾土，五老安知共此堂。更待城东春色好，小园还约看红芳。
新月
作者：吴宽
朝代：明
体裁：古风

新月如少女，静娟凝晚妆。亭亭朱楼上，隐隐银汉旁。桂树未全长，玉兔在何方。自然多思致，何必满容光。黄昏延我坐，檐下施胡床。遂尔成良会，清风复吹裳。愿言常不负，莫学参与商。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其七 丙午新年六十一岁俗谓之元命
作者：吴宽
朝代：明
体裁：七言绝句

强将华发戴朝簪，元命■来七岁深。我比前人尤觉老，石湖诗里记星临。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其三 新正书怀
作者：吴宽
朝代：明
体裁：七言绝句

年来双足弱难行，却遣郊南再看牲。夜半范村将梦渡，石湖诗里一舟轻。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其九 春困
作者：吴宽
朝代：明
体裁：七言绝句

菜盘椒酒忆江南，春困相呼我独堪。世外尚无人解此，石湖诗里诺惺庵。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其二 赏海棠
作者：吴宽
朝代：明
体裁：七言绝句

探梅直过万山隈，手内何曾折得回。故事重修春不断，石湖诗里海棠开。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其五 元日立春
作者：吴宽
朝代：明
体裁：七言绝句

吴中士女爱迎春，争看千行百戏陈。兀坐窗间论岁序，石湖诗里丑支辛。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其八 春日田园杂兴
作者：吴宽
朝代：明
体裁：七言绝句

灵岩上了虎丘还，春到吴人更不閒。两地一年仍一度，石湖诗里去游山。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其六 咏吴中二灯
作者：吴宽
朝代：明
体裁：七言绝句

吴中元夕旧相承，街上家家搭竹棚。夜静风沙吹满屋，石湖诗里看丝灯。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其十 乾道辛卯三月望夜与周子充内翰泛舟石湖距九年复以是夕泛湖有怀昔游
作者：吴宽
朝代：明
体裁：七言绝句

紫薇村北暮烟收，花月浮空记昔游。我后益公还识面，石湖诗里泛仙舟。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其十一 自横塘过黄山
作者：吴宽
朝代：明
体裁：七言绝句

溪南万柳绿成湾，先垄频年抵暮还。遥望松楸常洒泪，石湖诗里过黄山。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其十二 民病春疫
作者：吴宽
朝代：明
体裁：七言绝句

吴田连熟事非真，半在官仓半在人。疲惫满村春病疫，石湖诗里叹吾民。
新正无事偶阅乡先哲范文穆公石湖诗集见其多道吴中事因摘取其句有涉于春者辄赋一绝得十二首盖予入官适三十年处世几七十岁公私所系不即归田赋成令儿子辈诵之恍如身在吴中亦可以自慰也昔人有和陶之作予僭名为赓范其不免文穆公之笑乎 其四 春朝早起
作者：吴宽
朝代：明
体裁：七言绝句

新正有假放朝官，夜宿斋房睡未安。却怪山林犹早起，石湖诗里怯春寒。
新面叹
作者：吴宽
朝代：明
体裁：古风

忆昨城西路，归来背夕曛。艽艽麦未割，极目尽黄云。黄云方满郊，都无一日别。如何盘盂中，忽复堆白雪。乃知昨所见，总是豪家庄。匆匆谋一饱，岂似野人忙。年老重食新，感叹继以泣。何不迟数朝，垂芒满珠粒。
方方壶崇山峻岭图
作者：吴宽
朝代：明
体裁：七言绝句

上清楼阁万山中，百折丹梯鸟道通。我欲置身岩壑里，白云深处觅仙翁。
旧蓄一鹤部中后三年复来而鹤尚存感而有作
作者：吴宽
朝代：明
体裁：古风

置尔宽閒处，忆在三年前。三年我复至，见尔忽悽然。尔尚识我否，不识有由然。面皱须尽白，岂似前三年。惟尔善饮啄，顶朱翅仍玄。谁能养尔翅，更使羽毛全。上飞入白云，下集归青田。饥啄江南禾，渴饮山中泉。宽閒处在此，鸿鹄相周旋。终岁被拘挚，吾当还省愆。
早入直房
作者：吴宽
朝代：明
体裁：五言律诗

凤楼西北望，乘月步来深。旧馆联詹事，新衔复翰林。背灯聊养目，面壁岂明心。石砌重登处，何人识足音。
早寝
作者：吴宽
朝代：明
体裁：七言律诗

老去贪眠负月华，不知夜景到秋嘉。疏篁倚石还摇影，丛桂遮堂定着花。吟就挑灯当别馆，梦回捣练是邻家。如何七十年将近，犹踏朝门听鼓挝。
早朝
作者：吴宽
朝代：明
体裁：七言律诗

晨鸡初唱揽衣裳，城阙遥分见曙光。耿耿长庚带残月，迢迢行潦接污潢。桥头雨过添新水，蘋末风来送早凉。自笑江南未归客，廿年骑马入朝忙。
早起
作者：吴宽
朝代：明

喔喔鸡三唱，城居数远村。发随秋叶落，目与晓灯昏。对案仍呼饭，披衣又出门。自怜衰朽质，终岁谒天阍。
早起
作者：吴宽
朝代：明
体裁：五言律诗

喔喔鸡三唱，城居类远村。发随秋叶落，目与晓灯昏。对案仍呼饭，披衣又出门。自怜衰朽物，终岁谒天阍。
早起次前韵寄廉伯
作者：吴宽
朝代：明

月黑频将蜡炬然，翻因夜短不成眠。趋朝何补君恩渥，出舍聊将吏役牵。马秣未看腾枥上，鸡栖谁听语埘边。江南一枕无残梦，欲向司农谢俸钱。
早起次前韵寄廉伯
作者：吴宽
朝代：明
体裁：七言律诗

月黑频将蜡炬然，翻因夜短不成眠。趍朝何补君恩渥，出舍聊从吏役牵。马秣未看腾枥上，鸡栖谁听语埘边。江南一枕无残梦，欲向司农谢俸钱。
昌黎清节庙
作者：吴宽
朝代：明
体裁：古风

君臣有大义，谁独能废之。虽云行天罚，有责安可辞。南巢到牧野，此事巳再为。彼动固以时，我义亦自持。所以周家粟，不及首阳薇。飘然脱屣去，鸿鹄青冥飞。维昔能让国，去周固其宜。马迁执史笔，歌我安适归。我归既无所，无乃非怨词。藉有颖滨叟，删润庶已知。二子百世师，邦人讵能私。要之天壤间，郡当置一祠。请观昌黎颂，奚假吾声诗。
明日世贤持启南雪岭图索题复次韵
作者：吴宽
朝代：明

小径升堂新筑沙，退朝无事还私衙。谁移雪岭入我屋，老眼白日疑昏花。坐游未觉足力倦，倏过野店仍山家。浅溪舟胶集冻鸭，空谷屦响翔饥鸦。狂风入林一搅动，零落玉蕊兼珠葩。此时谁扫林下白，急欲往煮僧房茶。忽然仰面见高寺，扣户还须持马挝。长安十年走薄宦，对此似将尘土爬。西湖寻僧天欲雪，苏子故事今人嗟。清虚旧韵更可借，捧砚独无王子霞。
春山图
作者：吴宽
朝代：明
体裁：古风

平野春雨过，危峰殊秀发。玉女洗头罢，端如盘鬓发。高人携筇行，似畏溪桥滑。结伴是何时，松林閒采蕨。
春溪聚禽图
作者：吴宽
朝代：明
体裁：古风

春溪远发春山中，一夜好雨溪流通。绿波泛涨渺无际，但见桃花千树红。鸳鸯鸂鶒何容与，散乱中流锦为羽。仓庚独似避游人，去踏花枝落红雨。草深哺子芳洲晴，叶暗仍闻求友声。展图便有会心处，放棹欲作春溪行。玄裳缟衣彼何者，为恋高松倚平野。莫论鸿鹄志安知，名字俱摽在埤雅。
春溪聚禽图
作者：吴宽
朝代：明

春溪远发春山中，一夜好雨溪流通。绿波泛涨渺无际，但见桃花千树红。鸳鸯鸂鶒何容与，散乱中流锦为羽。仓庚独似避游人，去踏花枝落红雨。草深哺子芳洲晴，叶暗仍闻求友声。展图便有会心处，放棹欲作春溪行。玄裳缟衣彼何者，为恋高松倚平野。莫论鸿鹄志安知，名字俱标在《埤雅》。
是日往观果刻本盖世贤招饮恐客不至故绐尔乃复次韵
作者：吴宽
朝代：明

出门骑马踏雪沙，玉堂吏散成空衙。何人手剪吴江水，而我自眩梁园花。客居长至叹寂寞，赖有东邻仙李家。试开泥尊香泼蚁，却笑石本光翻鸦。清虚堂中事已往，妙墨零落随风葩。空肠啖尽元脩菜，渴吻煎彻庭坚茶。诗成一纸来万里，峒石至今椎密挝。浓书铁把纯绵裹，深刻蟹上潮泥爬。似人可喜非浪语，与客争观还共嗟。莫言此幅字漫灭，夜久屋壁飞晴霞。
昼寝
作者：吴宽
朝代：明
体裁：五言律诗

深院三朝雨，微凉六月天。纱厨垂绿水，竹簟蹙苍烟。不用垂头坐，初传阁足眠。孔门嫌昼寝，犯训几时悛。
昼闻鬼车
作者：吴宽
朝代：明
体裁：古风

古燕气候异，阴雨近何多。恶鸟啾啾鸣，高飞形么么。夜鸣巳可怪，昼出当如何。尔亦岂虚出，出必事无他。鹡鸰载常棣，凤凰见卷阿。欧公咏鬼车，可作安可歌。弋人亦慕此，将谓是鴐鹅。获之可以献，野外欲张罗。
晓发扬州遇雨
作者：吴宽
朝代：明
体裁：古风

鸡鸣扬子湾，人发广陵驿。草深路不分，潮长舟难逆。故国去非遥，怀归心日剧。阴雨忽复来，前村又投迹。
晓过工部分司池上观荷
作者：吴宽
朝代：明
体裁：七言律诗

匹马城西趁早凉，偶来池上见红妆。鱼床近接浮云影，树屋高撑漏日光。翠柄依然摇白羽，碧筒真可当清觞。莫乘轻筏过南渚，鸂鶒鸬鹚正满塘。
晚寝
作者：吴宽
朝代：明
体裁：五言律诗

土床便偃息，温暖足能伸。半晚连长夜，三朝隔小春。江南初到梦，都下未归身。犹赖閒松竹，临窗伴主人。
晚晴
作者：吴宽
朝代：明
体裁：古风

浮云自解散，空中无所依。草树总欣悦，沃若生光辉。蝼蛄似相语，鹁鸠忽低飞。虚庭亦何有，新绿生苔衣。倦来聊自释，柔翰初停挥。细咏柳州句，千载人巳非。慨慕至终夕，世岂惟陶韦。
晚晴
作者：吴宽
朝代：明
体裁：古风

阅书短窗下，陡觉双眼明。不知荒园中，晚来雨初晴。西墙阁夕照，晴光射东生。海天一何高，崛起虹蜺横。须臾敛去之，天巧聊戏呈。忆昨延二子，剧谈见乡情。忧怀为少散，非藉宿酒清。却愁雨既甚，飘风复相倾。安能更致之，共此林下行。篱落满秋意，菊枝巳含英。我自比陶潜，人谁作王弘。聊申再三约，预订重九盟。
晚至湖上
作者：吴宽
朝代：明

到湖疑路尽，忽复转林塘。雨后添泉脉，云中漏日光。新蒲仍自绿，怪柳不成行。欲唱吴歌去，凭谁觅野航。
晚行御河·西江月
作者：吴宽
朝代：明
体裁：词

隐隐高原碧柳，茫茫古岸黄沙。小舟不见卖鱼虾。有酒何曾论价。水学客肠九曲，路迷人迹三叉。滩头茅屋两三家。此景画师休画。
月蚀
作者：吴宽
朝代：明
体裁：七言律诗

怪哉如有物来侵，奔走台司奏鼓音。鲁国不书非史阙，卢家多咏亦诗淫。苍苍正色天殊近，隐隐幽光夜向深。正是生明人共仰，浮云来蔽又成阴。
有以庐山千年松遗予者种盆石上苍翠可爱
作者：吴宽
朝代：明
体裁：七言律诗

眼底依然五老峰，离奇数寸亦长松。盆中贮水成儿戏，几上看山称老慵。全节始知君子德，小材宁却大夫封。茯苓岁久还如斗，拳石空嗟自不容。
有感
作者：吴宽
朝代：明
体裁：古风

唧唧蛩鸣夜，喔喔鸡鸣旦。惕然发深省，二物如相唤。茫茫开辟来，一元过强半。人身与浮沉，世道分治乱。吾生处其间，一息真可叹。寸心冀无怍，此外奚足算。
有感效白体
作者：吴宽
朝代：明
体裁：古风

吾秩殊不卑，巳作三品官。吾寿亦不少，巳望七十年。官卑何足计，寿少真可怜。不见一达者，躯干如丘山。昨朝犹啖肉，今夕俄奄然。官高亦何用，有寿差直钱。从此心所愿，仰面惟吁天。官乞常落后，寿乞常向前。更乞早还乡，不待步履艰。放舟日临水，策杖日登山。筋力幸强健，何必驾高辕。此愿如我遂，俸禄皆等閒。
服山药汤
作者：吴宽
朝代：明
体裁：古风

吾家玉延亭，人比铁炉步。王延久不栽，亭名只如故。客从怀庆来，老守转相附。上产细捣成，楮橐缄且固。严冬早朝时，沸汤满瓯注。举匙旋调饮，何物是寒具。空腹觉温然，卯酒真可吐。或复好饮茶，损耗疾终痼。惟此能补中，医家言不误。岂缘重服食，衰质合调护。轻身与延年，神仙非所慕。此药初得名，宋讳不敢呼。更名仍加号，本草为笺注。后来陈简斋，乃有玉延赋。登亭须满饮，名实始相副。苏公服胡麻，说梦几时寤。
望峄山
作者：吴宽
朝代：明
体裁：古风

鲁郊空且旷，目力安能穷。倏见千仞青，横截乎其东。群山相后先，蹲踞犹儿童。尼丘亦远避，何曾数龟蒙。尝读禹贡书，其阳产孤桐。剪伐成何用，茅茨舜为宫。谅惟制琴瑟，抟拊归良工。因之怀古人，仰睇云霄中。
望昌平
作者：吴宽
朝代：明

脱辔能凌千丈冈，解裘还耐北风凉。迢迢古辙余秋水，漠漠平畴又早霜。日隐峰峦天易暝，树连城郭路何长。孤云飞处梁公庙，犹似当时望太行。
望桓山
作者：吴宽
朝代：明
体裁：七言律诗

郭外冈峦如大环，西偏人说是桓山。舟中引领犹堪望，石上题名孰与删。堂制若封黄壤燥，斧痕仍带紫苔斑。孔林树古无人伐，地下知君亦厚颜。
朱天昭巡按福建还止宿城西佛寺以不预会次韵复和答之
作者：吴宽
朝代：明
体裁：七言律诗

宪节遥停禁籞西，南来骢马不沾泥。太微执法星躔近，滕六潜踪雪阵低。吴下异材原不乏，睢阳高会故当齐。三年阔别多情话，小约何妨黍与鸡。
朱郕公挽章
作者：吴宽
朝代：明
体裁：七言律诗

虎城西踞壮神州，身属安危四十秋。小大皆蒙贤将福，东南不系圣君忧。九京地隔旌麾偃，百世人膺爵邑畴。能保荣名须令德，古来休比富平侯。
李
作者：吴宽
朝代：明

萧森何处为舁来，曾带荒园宿土堆。燥壤岂劳长瓮灌，低枝不碍短篱开。敢将艳色夸桃树，胜要清阴乞柳栽。赖有当时仙种语，为薪莫漫比樗材。
李宾之以问白髭并代髭答二首见示予髭偶如故而须巳多白因次其韵亦为问答 其一 问白须
作者：吴宽
朝代：明
体裁：古风

早年曾咎汝，颇忆为文时。忽焉白满把，次第行及髭。衰老固宜尔，此理奚待思。但恐缘我咎，报复未可知。嗟汝今且白，白尽何能为。及髭更连髯，延蔓还至谁。有言试述答，静听当支颐。
李宾之以问白髭并代髭答二首见示予髭偶如故而须巳多白因次其韵亦为问答 其二 代白须答
作者：吴宽
朝代：明
体裁：古风

颔下濈濈如，美哉映眉发。倩盻未足誇，于我或有缺。此阉偶蒙幸，彼妇徒称哲。久喜得子依，过眼岂云瞥。子今自衰老，感怆何忽忽。白也我既宜，岂好为容悦。置之勿复言，处世口须呐。
李时雍户部久居南土端午再蒙扇缕之赐相与感叹有作
作者：吴宽
朝代：明
体裁：七言律诗

身到彤庭续旧游，御桥俄与百官留。趋朝步涩虽难进，赐物恩浓好共酬。字扇有铭休障面，綵丝成缕欲缠头。端阳节近题诗惯，谩说江南竞渡舟。
李遵道竹树图
作者：吴宽
朝代：明
体裁：七言绝句

蓟丘常共此君游，又向人间见小丘。满目疏篁连古木，偶然临楮忽惊秋。
李龙眠刘阮遇仙图JieJU
作者：吴宽
朝代：明
体裁：古风

谁与龙眠作画评，高唐云雨笔端生。欲知刘阮天台事，试读韩子桃源行。
杏
作者：吴宽
朝代：明
体裁：诗

花信风寒已早来，隔墙俄见赤云堆。并头两树长相倚，屈指三春始得开。曲水少年谁复探，公门今日要兼栽。莫言结实供人啖，破核还堪作药材。
杜东原画
作者：吴宽
朝代：明
体裁：五言律诗

曾过杜老宅，不见旧林亭。此日看图画，多年失典刑。古藤垂地紫，弱柳映门青。彷佛当时意，吾衰鬓巳星。
杜东原画为奫侄题
作者：吴宽
朝代：明
体裁：七言绝句

溪上悠悠西日沉，炊烟生处万山阴。试看画笔随人老，此幅吴中何处寻。
杨太真剖瓜图
作者：吴宽
朝代：明

深宫六月凉风至，纨扇团圆夺秋气。却恨君王赐浴迟，华清水热通宵沸。金刀手弄云鬟低，杨柳楼头日已西。莫誇碧椀红瓤美，玉齿病来憎瓠犀。
杨太真剖瓜图
作者：吴宽
朝代：明
体裁：古风

深宫六月凉风至，纨扇团圆夺秋气。却恨君王赐浴迟，华清水热通宵沸。金刀手弄云鬟低，杨柳楼头日已西。莫誇碧碗红瓤美，玉齿病来憎瓠犀。
杨学士新居宴集分采字韵
作者：吴宽
朝代：明
体裁：古风

子云一区宅，气势如爽垲。结构藉良工，经营信多载。虚檐小雨遇，高栋浮云蔼。胜地惜天时，华筵散香霭。倾倒尊与罍，烹炰鼎兼鼐。园蔬竹有萌，土物蛏为醢。众客放情怀，诸郎耀文采。酒面卧西山，歌喉翻小海。河朔事空传，江南景仍在。诗篇杂戏谑，饮量无欺诒。不知白石移，未许清风改。雅集当再期，盆荷笑相待。
杨应宁携画册过园居相示巳而雪作
作者：吴宽
朝代：明
体裁：七言律诗

园居寂寞掩柴扉，诗客从容出禁闱。遥听鹤声初出迓，频瞻马首莫言归。临窗看画忘呼酒，据地围炉试解衣。寒气逼人将日暮，不知林下雪花飞。
杨惟立以南京吏部考绩至京留修会典书成睹卷首与予联名有诗志喜次韵答之
作者：吴宽
朝代：明
体裁：七言律诗

令甲纷然合百司，校雠何幸得同时。北门再作冠裳会，东观常将笔研随。汉祖三章垂约法，唐人六典费精思。煌煌一代新编上，名在卢前愧莫辞。
杨文懿公挽章二首·其一
作者：吴宽
朝代：明
体裁：七言律诗

词苑年来失老成，越乡魂去镜川平。史编未就多遗恨，恩典初行已易名。海内雄深传制作，尊前萧散见神情。玉延亭上留题处，手墨如新泣后生。
杨文懿公挽章二首·其二
作者：吴宽
朝代：明
体裁：七言律诗

病深趺坐绾朝绅，手削封章避位频。吏省却缘儒术重，宫寮偏荷圣恩新。群经自得私抄意，小圃能容后乐身。巳矣不誇门地盛，白头谁复见杨椿。
杨梅
作者：吴宽
朝代：明

五月果初熟，枝头鹤顶丹。欲知甘冷好，千颗荐冰盘。
杨补之竹枝
作者：吴宽
朝代：明
体裁：词

补之旧擅梅花手，忽向人间见竹枝。数叶翛然书法在，此中惟许晋人知。
杨补之雪梅图
作者：吴宽
朝代：明
体裁：七言绝句

竹外斜枝冻雪乾，杨翁风度亦酸寒。扁舟稳系吴山麓，须向石湖深处看。
松江邓节妇二首·其一
作者：吴宽
朝代：明
体裁：七言绝句

夫亡朱是苦能禁，一水才知节妇心。不信临邛斯寡者，向人偏赋白头吟。
松江邓节妇二首·其二
作者：吴宽
朝代：明
体裁：七言绝句

节妇名高谁与齐，眼中觉得九峰低。直须二字平生尽，贞烈宜从卷首题。
板屋二适 其一 负暄
作者：吴宽
朝代：明
体裁：古风

朝坐见日升，夕坐见日落。午坐日更多，煖气如火灼。陋居颣田家，不省在城郭。高树凡数株，黄叶被霜搏。何曾遮阳乌，更复聚寒雀。旁不启窗扉，前不垂帐幕。炙背真可献，此语非善谑。昌黎却避景，迁坐身屡作。我幸无此劳，竟日不展脚。自我有此居，绵裘不重着。自我有此居，火炉但高阁。冬日何可爱，可爱更可乐。
板屋二适 其二 对雪
作者：吴宽
朝代：明
体裁：古风

大方本无隅，虚室自生白。吾屋初落成，老庄言不易。白也从何生，有物皑皑积。空园何所见，怪石惟露脊。谁写偃竹图，须带鹤在侧。平铺得奇观，寒气亦渐逼。展席坐稍深，蒲团阁双腋。旁无一木支，上止片板隔。端愁厚将压，却喜轻似掷。阶踏凤沼诗，案堆兔园策。鄙性自不饮，泥瓮久不坼。净扫但烹茶，此乐更甚迩。
板屋二适又答贺其厚·喜迁莺
作者：吴宽
朝代：明
体裁：词

蓬门朝启。笑委巷荒凉，谁施朱棨。京国繁华，贫居幽僻。村坞依然堪抵。却有三间破屋，能作故人客邸。称寿处，吾见其兄，若逢其弟。好礼为我，再解金龟。当槽坊新醴，狂客如君。谪仙非我，何事将樽俎洗。且复呵开冻砚，亲手探词源底。岁既暮。肯谢卢家茶，乞颜公朱。
林良鹭鸶图
作者：吴宽
朝代：明
体裁：古风

风吹碧芦湾，芦叶何飘萧。幽禽止其下，爱此波迢迢。意态殊容与，羽翮仍道遥。饮啄既得所，有食谁能招。附人惭鹰隼，巢林笑鹪鹩。何彼白头鸟，向我声哓哓。陋哉里巷语，此意奚足描。功名及成遂，禄位期侈骄。白日不回驾，冥行到中宵。冯车一引首，始知路非遥。鄙夫复眷恋，顾乃叹无聊。谁为去此鸟，勿使污轻绡。
枯梨结实分送屠似二公
作者：吴宽
朝代：明
体裁：七言律诗

谁道枯梨生意迟，秋来结实尚离离。斑多或被蚊蝇咂，味美还招鸟雀窥。律在不妨犹擅食，诗成相送敢违期。玉丸流液能消渴，日啖何须说荔枝。
校白集杂书六首·其一
作者：吴宽
朝代：明
体裁：七言绝句

公事初閒就枕眠，睡魔偏向静时缠。就中还有醒然处，为校苏州刺史编。
校白集杂书六首·其三
作者：吴宽
朝代：明
体裁：七言绝句

庐山秀甲草堂低，杭郡湖开六井西。所幸平生最佳处，坐游时按集间题。
校白集杂书六首·其二
作者：吴宽
朝代：明
体裁：七言绝句

苏州刺史十编成，句近人情得俗名。垂老读来尤有味，文人从此莫相轻。
校白集杂书六首·其五
作者：吴宽
朝代：明
体裁：七言绝句

齐云楼子化烟埃，往日园池安在哉。故府荒芜经世变，前贤遗迹重堪哀。
校白集杂书六首·其六
作者：吴宽
朝代：明
体裁：七言绝句

山路新开到武丘，仍栽花柳近河头。吴人只爱行游便，还忆当时刺史否。
校白集杂书六首·其四
作者：吴宽
朝代：明
体裁：七言绝句

白莲青石未为奇，官满舟中只自随。二物千年还在否，清风谁报洛人知。
桐村小隐
作者：吴宽
朝代：明
体裁：五言律诗

见说移居处，江南第一村。过墙桐树直，匝屋杏花繁。艇子将茶灶，邻翁送酒樽。东偏近鱼市，更欲置柴门。
梨
作者：吴宽
朝代：明

名果先从张谷来，纷纷碎雪欲成堆。淡妆自把娥眉扫，巧笑谁将瓠齿开。园子岂求他种接，主人能使及时栽。夭桃灼灼惊凡目，缟素应甘自不材。
梨树今岁复有一枝枯者感叹再咏
作者：吴宽
朝代：明
体裁：七言律诗

閒看梨树发长吁，巳斫枯枝旋复枯。老态最堪为我伴，朽材终不要人扶。回瞻桃李颜无厚，遍历风霜势自孤。试待秋深仍结实，收功还见在桑榆。
梨树尽枯下复发数花更识感叹
作者：吴宽
朝代：明
体裁：七言律诗

数花明处夕阳迟，屋角春风不满吹。短蘖未多行蚁下，孤根亦有蛰龙知。诗家只爱歌桃叶，老妇如看舞柘枝。岁复岁来人共老，星星白发总如斯。
次前韵怀故园
作者：吴宽
朝代：明
体裁：七言律诗

老夫亦自有东园，因赋归来若目存。久负木镵歌杜子，何妨布被笑公孙。别来渐觉清风远，坐处常思白石温。便逐秋波放舟去，时人莫漫笑忘恩。
次前韵自寿
作者：吴宽
朝代：明
体裁：七言律诗

予惟乙卯是生辰，老大无闻白发新。韩子立朝犹此秩，温公入会独何人。瞥然一世如惊电，瞠若三贤岂后尘。臾待他年为此集，香山容我作刘真。
次李宾之用陶韵止诗
作者：吴宽
朝代：明
体裁：古风

昔观止诗诗，意谓诗巳止。㗳然吾丧吾，翻在辩说里。渊明宁止酒，文术乃责子。苦思得孟郊，新声有侯喜。纷纷诸诗人，一言予可起。何况数百言，和荅各有理。兹事已三年，屈指丁及巳。穰穰京邑间，散落亦富矣。秋水盛吕梁，安能辨涯涘。寥寥十二篇，眼中邈商祀。
次石田韵戏野航短视
作者：吴宽
朝代：明

石翁目如炬，下见渊鱼沉。么么蝇头字，夜读成书淫。作诗调朱子，譬如火铄金。又如白日中，光烛孤云阴。其诗洵善谑，当于古人寻。嗟彼盲者病，遇人惟听音。其病最所苦，画地不及瘖。虽然苦若此，乐师能鼓琴。朱子却差胜，瞳子职自任。使见素服者，何曾谓青衿。惟恐醉生花，酒至戒满斟。吃吃手所抄，书卷遍词林。平生临池兴，墨气识浅深。时复暝焉坐，雅思发孤吟。要知视短者，反视惟求心。
次韵《宿普利驿》
作者：吴宽
朝代：明
体裁：七言律诗

尺书遥向天高寄，秋晚□□病眼昏。把袂尚怀前日别，开缄如对故人言。风高北雁联群过，霜后青松壮节存。莫碚遐方为久计，赐环终许荷殊恩。
次韵世贤和供字韵之作约顾良弼携酒来慰
作者：吴宽
朝代：明

久拟盘餐为客供，病中百事叹俱慵。发稀自落如枯叶，病骨难支抵瘦筇。老者安居犹费力，诸公健步敢追踪。黄花酒熟须邀饮，佳节遥期九日重。
次韵为王应爵进士题天平山石湖二图·其一
作者：吴宽
朝代：明
体裁：七言律诗

万石如林貌得真，纵横碧润共苍峋。城中拄笏须閒客，林下峨冠有正人。支老邻居驰骏马，范家先墓倚危麔。岘山未必高如许，遗爱当思继晋臣。
次韵为王应爵进士题天平山石湖二图·其二
作者：吴宽
朝代：明
体裁：七言律诗

古亭石刻手曾模，宋墨当年记石湖。绝涧百盘横略彴，晴波九级荡浮图。开园种树山为界，放水灌田天赐租。重拟四时编杂兴，范家莫认是尧夫。
次韵仲山咏兵部芍药
作者：吴宽
朝代：明
体裁：七言律诗

赤云司里隔红尘，手种名花过雨新。旧谱未誇金带品，清词合制玉楼春。闽中陈紫空佳味，洛下姚黄岂侍臣。老眼摩挲须此物，买栽甘作灌园人。
次韵任太常致仕留别五首
作者：吴宽
朝代：明

归去如公未当贫，清溪碧嶂自为邻。地偏易觉柴门晚，室暖先知布被春。书为长观成故纸，衣从新浴少浮尘。集云山下吾庐在，得向今朝置此身。此身真喜置吾庐，尚有床头一束书。海口潮生知进退，天心月到识盈虚。已辞朝士还通讯，欲就渔翁更卜居。百里好山俱在眼，只教童子导篮舆。篮舆朝出看山初，懒学陶潜去荷锄。新法不行谁执拗，旧书无用是潜虚。俗人自诧才名盛，老态终嫌礼法疏。三月柴门无客到，日高闲把白头梳。濯足梳头旧有缘，更教午睡学坡仙。一身自足三间屋，百岁谁增半亩田。遇壑便回忧险地，看云高坐爱晴天。朝鸡官马俱无用，嬴得工夫是晏眠。晏眠不觉过残冬，枕上哦诗仿鲍溶。犹喜形骸从小隐，肯将名姓入斜封。日中尘满争为市，树底阴多独课农。应笑丁公偏差异，夜深腹上梦生松。
次韵任太常致仕留别五首·其一
作者：吴宽
朝代：明

归去如公未当贫，清溪碧嶂自为邻。地偏易觉柴门晚，室暖先知布被春。书为长观成故纸，衣从新浴少浮尘。集云山下吾庐在，得向今朝置此身。
次韵任太常致仕留别五首·其一
作者：吴宽
朝代：明
体裁：七言律诗

归去如公未当贫，清溪碧嶂自为邻。地偏易觉柴门晚，室煖先知布被春。书为长观成故纸，衣从新浴少浮尘。集云山下吾庐在，得向今朝置此身。
次韵任太常致仕留别五首·其三
作者：吴宽
朝代：明
体裁：七言律诗

篮舆朝出看山初，懒学陶潜去荷锄。新法不行谁执拗，旧书无用是潜虚。俗人自诧才名盛，老态终嫌礼法疏。三月柴门无客到，日高閒把白头梳。
次韵任太常致仕留别五首·其三
作者：吴宽
朝代：明

篮舆朝出看山初，懒学陶潜去荷锄。新法不行谁执拗，旧书无用是潜虚。俗人自诧才名盛，老态终嫌礼法疏。三月柴门无客到，日高闲把白头梳。
次韵任太常致仕留别五首·其二
作者：吴宽
朝代：明

此身真喜置吾庐，尚有床头一束书。海口潮生知进退，天心月到识盈虚。已辞朝士还通讯，欲就渔翁更卜居。百里好山俱在眼，只教童子导篮舆。
次韵任太常致仕留别五首·其二
作者：吴宽
朝代：明
体裁：七言律诗

此身真喜置吾庐，尚有床头一束书。海口潮生知进退，天心月到识盈虚。巳辞朝士谁通讯，欲就渔翁更卜居。百里好山俱在眼，只教童子导篮舆。
次韵任太常致仕留别五首·其五
作者：吴宽
朝代：明

晏眠不觉过残冬，枕上哦诗仿鲍溶。犹喜形骸从小隐，肯将名姓入斜封。日中尘满争为市，树底阴多独课农。应笑丁公偏差异，夜深腹上梦生松。
次韵任太常致仕留别五首·其四
作者：吴宽
朝代：明

濯足梳头旧有缘，更教午睡学坡仙。一身自足三间屋，百岁谁增半亩田。遇壑便回忧险地，看云高坐爱晴天。朝鸡官马俱无用，嬴得工夫是晏眠。
次韵任太常过园居四首
作者：吴宽
朝代：明

暑气郁蒸知懒出，肩舆只许到寒家。元脩席上能供菜，康节车前惯看花。尊酒长空非北海，册书相对是南华。醉乡不识茫茫路，始信吾生亦有涯。出土尚嫌瓜蔓短，灌畦方爱井泉深。门前有客马长系，墙外谁家屋俯临。未必市朝生俗状，只应鱼鸟识闲心。好山移得聊相款，阶石累累总碧岑。卓午风来特地清，槐花落处入檐轻。高荷久待莲生子，香草不甘梅是兄。倒屣出迎翻失礼，解衣留坐更忘情。玉延自是吾家物，欲学卢公也烂烹。休笑吴侬故态狂，小园日涉步能量。闲凭却爱琴徽冷，连饮惟夸茗碗香。何日归田成老懒，终年学圃觉清忙。乘凉莫惜重相过，只待篱边雨一场。
次韵任太常过园居四首·其一
作者：吴宽
朝代：明

暑气郁蒸知懒出，肩舆只许到寒家。元脩席上能供菜，康节车前惯看花。尊酒长空非北海，册书相对是南华。醉乡不识茫茫路，始信吾生亦有涯。
次韵任太常过园居四首·其三
作者：吴宽
朝代：明

卓午风来特地清，槐花落处入檐轻。高荷久待莲生子，香草不甘梅是兄。倒屣出迎翻失礼，解衣留坐更忘情。玉延自是吾家物，欲学卢公也烂烹。
次韵任太常过园居四首·其二
作者：吴宽
朝代：明
体裁：七言律诗

出土尚嫌瓜蔓短，灌畦方爱井泉深。门前有客马常系，墙外谁家屋俯临。未必市朝生俗状，只应鱼鸟识閒心。好山移得聊相款，阶石累累总碧岑。
次韵任太常过园居四首·其二
作者：吴宽
朝代：明

出土尚嫌瓜蔓短，灌畦方爱井泉深。门前有客马长系，墙外谁家屋俯临。未必市朝生俗状，只应鱼鸟识闲心。好山移得聊相款，阶石累累总碧岑。
次韵任太常过园居四首·其四
作者：吴宽
朝代：明
体裁：七言律诗

休笑吴侬故态狂，小园日涉步能量。閒凭却爱琴徽冷，连饮惟誇茗碗香。何日归田成老懒，终年学圃觉清忙。乘凉莫惜重相过，只待篱边雨一场。
次韵任太常过园居四首·其四
作者：吴宽
朝代：明

休笑吴侬故态狂，小园日涉步能量。闲凭却爱琴徽冷，连饮惟夸茗碗香。何日归田成老懒，终年学圃觉清忙。乘凉莫惜重相过，只待篱边雨一场。
次韵任太常雨中见寄
作者：吴宽
朝代：明
体裁：古风

矮屋哦诗发长噫，前债未偿仍后债。园中雨急水㬥增，满地江湖失疆界。败墙欲压走避之，早受邹轲知命戒。只今一雨八月馀，小犬隔篱应吠怪。檐角俄惊瀑布流，槐梢不见虫丝絓。恍然置我吴淞间，拍岸风涛殊澎湃。此时此意属何人，只许玉延亭主解。天公聊作小儿嬉，来独何迟去何快。晚凉芳草遍池塘，一跃青蛙亦嫌隘。褰裳行水过菜畦，短杖临流自疏杀。狂风拔树隔东邻，却笑呼童气全惫。
次韵传曰川病中
作者：吴宽
朝代：明
体裁：七言律诗

岁暮偏惊客过门，方书时与国医论。筇拖冻雪当松院，屋背方塘类水村。日籴五升知贵贱，月收一束问寒暄。杜陵诗句依然在，想见微吟对浅尊。
次韵侍郎王公还南京留别
作者：吴宽
朝代：明

秋水浮来画舫新，南归仍喜度天津。未从江左誇王导，如向朝端见李绅。黄菊又逢燕地晚，青山偏爱秣陵春。陛辞却枉重瞳顾，应识青宫旧学人。
次韵侍郎王公还南京留别二首·其一
作者：吴宽
朝代：明
体裁：七言律诗

留务经心白发新，从来学海更知津。入朝未曳尚书履，直阁曾垂学士绅。天上诰词瞻湛露，郢中诗句和阳春。后生共有攀留意，不独词林满故人。
次韵侍郎王公还南京留别二首·其二
作者：吴宽
朝代：明
体裁：七言律诗

秋水浮来画舫新，南归仍喜渡天津。未从江左誇王导，如向朝端见李绅。黄菊又逢燕地晚，青山偏爱秣陵春。陛辞却枉重曈顾，应识青宫旧学人。
次韵倪学士祈雪斋宿
作者：吴宽
朝代：明
体裁：七言律诗

玉河西畔路如迷，云雾濛濛万木低。三日偶成祈雪会，一篇将拟聚星题。香凝斗帐清无寐，地接公堂近可跻。夜半揽衣人欲起，长廊月白误寒鸡。
次韵刘时雍归休留别
作者：吴宽
朝代：明
体裁：七言律诗

并缀朝班愧长年，曾谈云梦有腴田。天临阙下频投疏，水落湾头早问船。冀马归山无一蹶，吴蚕登箔过三眠。岳阳楼上江湖近，范老高文定宛然。
次韵友人海昌对月见怀
作者：吴宽
朝代：明
体裁：七言律诗

怀仙不信有瀛洲，汗漫真为此夜游。浮世纵观俱是海，高人独立最宜秋。发晞清露如新沐，手挽银河欲倒流。却向君家誇故事，羽衣明月倚黄楼。
次韵启南写赠施焕伯范庄梓树图
作者：吴宽
朝代：明
体裁：七言律诗

行人墙下摩挲处，重是范公亲手培。此日载将嘉树赋，清风长傍义庄来。空寻蚁穴难成梦，免制牺尊岂不材。须信画家原有意，展图如对北山莱。
次韵启南淫雨
作者：吴宽
朝代：明

阳气涣不收，淫雨夜复昼。
倒倾怪盆翻，并集疑辐凑。
鸠妇频见离，蛇医颇遭诟。
日月何道行，雷霆半空斗。
顾无大药资，己彼太虚罝。
下堂褰裳齐，出户缩颈脰。
相忘鱼圉洋，并坐鸟栖宿。
不辨过河牛，时看挂树蜼。
乞浆岁在酉，祭社日惟戊。
民谣适厚诬，神赐诚大缪。
攸除荆室完，既潴白渠溜。
叵将瓿帟盛，强把桔槔救。
具棹防陆沉，移书缘屋漏。
因之悯大田，岂暇念灵囿。
荷蓑徒水耕，痔矰休火耨。
溪毛绕宅生，田稚几家茂。
灶沉或浮釜，墙覆乃失溜。
汤汤咸其咨，荡荡孰能救。
斯仓不成千，厥赋难至冓。
空闻田畯喜，亦笑楯郎怐。
积恶等贯盈，饮酒比多又。
极备固有由，太甚不可复。
往日害未消，今岁势仍骤。
槁项八口饥，疾首两眉皱。
神禹合胼胝，蒙庄念昏瞀。
地志费推寻，水经慵句读。
出门一壶随，俯井尺繘收。
花姬首夜膏，石丈齿朝漱。
彼苍有闻知，下土敢陈奏。
朝廷阙四门，刑罚谨三就。
听政厌衡石，祈年饰笾豆。
谁召淮吴灾，复致川广寇。
居人废锄犁，行者耀甲胄。
赤子困泥涂，苍生脱衣袖。
米价市上腾，钱神橐中走。
写帖颜腹空，题诗沈腰瘦。
况兹雨再零，绝类人多疚。
否塞求疏通，崎岖戒颠踣。
幸有客露冕，岂乏人衣绣。
发廪在斯今，为府合仍旧。
首从刍荛询，急向膏肓灸。
莫厚庶以宁，不佣遂全覆。
滂沱免月离，霡霂应春候。
因地修厥利，自天获多祐。
渐垦千亩连，卒致万家富。
吴沼尚无虞，蜀天底须諲。
顿如元丰间，不落贞观后。
永图幸勿忘，肤见奚足狃。
一挽康年回，吾邦即非陋。
次韵启南淫雨
作者：吴宽
朝代：明

阳气涣不收，淫雨夜复昼。倒倾怪盆翻，并集疑辐凑。鸠妇频见离，蛇医颇遭诟。日月何道行，雷霆半空斗。顾无大药资，己彼太虚罝。下堂褰裳齐，出户缩颈脰。相忘鱼圉洋，并坐鸟栖宿。不辨过河牛，时看挂树蜼。乞浆岁在酉，祭社日惟戊。民谣适厚诬，神赐诚大缪。攸除荆室完，既潴白渠溜。叵将瓿帟盛，强把桔槔救。具棹防陆沉，移书缘屋漏。因之悯大田，岂暇念灵囿。荷蓑徒水耕，痔矰休火耨。溪毛绕宅生，田稚几家茂。灶沉或浮釜，墙覆乃失溜。汤汤咸其咨，荡荡孰能救。斯仓不成千，厥赋难至冓。空闻田畯喜，亦笑楯郎怐。积恶等贯盈，饮酒比多又。极备固有由，太甚不可复。往日害未消，今岁势仍骤。槁项八口饥，疾首两眉皱。神禹合胼胝，蒙庄念昏瞀。地志费推寻，水经慵句读。出门一壶随，俯井尺繘收。花姬首夜膏，石丈齿朝漱。彼苍有闻知，下土敢陈奏。朝廷阙四门，刑罚谨三就。听政厌衡石，祈年饰笾豆。谁召淮吴灾，复致川广寇。居人废锄犁，行者耀甲胄。赤子困泥涂，苍生脱衣袖。米价市上腾，钱神橐中走。写帖颜腹空，题诗沈腰瘦。况兹雨再零，绝类人多疚。否塞求疏通，崎岖戒颠踣。幸有客露冕，岂乏人衣绣。发廪在斯今，为府合仍旧。首从刍荛询，急向膏肓灸。莫厚庶以宁，不佣遂全覆。滂沱免月离，霢霂应春候。因地修厥利，自天获多祐。渐垦千亩连，卒致万家富。吴沼尚无虞，蜀天底须諲。顿如元丰间，不落贞观后。永图幸勿忘，肤见奚足狃。一挽康年回，吾邦即非陋。
次韵启南淫雨
作者：吴宽
朝代：明
体裁：古风

阳气涣不收，淫雨夜复昼。倒倾怪盆翻，并集疑辐凑。鸠妇频见离，蛇医颇遭诟。日月何道行，雷霆半空斗。顾无大药资，已彼太虚疛。下堂褰裳齐，出户缩颈脰。相忘鱼圉洋，并坐鸟栖宿。不辨过河牛，时看挂树蜼。乞浆岁在酉，祭社日维戊。民谣适厚诬，神赐诚大缪。攸除荆室完，既潴白渠溜。叵将瓿甊盛，强把桔槔救。具棹防陆沉，移书缘屋漏。因之悯大田，岂暇念灵囿。荷蓑徒水耕，痔镈休火耨。溪毛绕宅生，田稚几家茂。灶沉或浮釜，墙覆乃失霤。汤汤咸其咨，荡荡孰能�。斯仓不成千，厥赋难至冓。空闻田畯喜，亦笑楯郎怐。积恶等贯盈，饮酒比多又。极备固有由，太甚不可复。往日害未消，今岁势仍骤。槁项八口饥，疾首两眉皱。神禹合胼胝，蒙庄念昏瞀。地志费推寻，水经慵句读。出门一壶随，俯井尺繘收。花姬首夜膏，石丈齿朝漱。彼苍有闻知，下土敢陈奏。朝廷辟四门，刑罚谨三就。听政厌衡石，祈年饰笾豆。谁召淮吴灾，复致川广寇。居人废锄犁，行者耀甲胄。赤子困泥涂，苍生脱衣袖。米价市上腾，钱神橐中走。写帖颜腹空，题诗沈腰瘦。况兹雨再零，绝类人多疚。否塞求疏通，崎岖戒颠踣。幸有客露冕，岂乏人衣绣。发廪在斯今，为府合仍旧。首从刍荛询，急向膏肓灸。莫厚庶以宁，不佣遂全覆。滂沱免月离，霢霂应春候。因地脩厥利，自天获多祐。渐垦千亩连，卒致万家富。吴沼尚无虞，蜀天底须㤱。顿如元丰间，不落贞观后。永图幸勿忘，肤见奚足狃。一挽康年回，吾邦即非陋。
次韵启南游金焦二山见寄二首·其一
作者：吴宽
朝代：明
体裁：七言律诗

西岷一股翠嶙峋，漂堕东南扼海神。弱水混茫能负物，假山�硊却劳人。波光静耀鱼龙夜，地道潜通草木春。更上妙高台上去，世间何处避黄尘。
次韵启南游金焦二山见寄二首·其二
作者：吴宽
朝代：明
体裁：七言律诗

独游胜地拈诗笔，岂是坡翁有后身。天地何妨容一老，江山相对作三人。茶新正趁中泠水，花在能储四月春。愧我经行犹别去，死生契阔不须论。
次韵启南访玉汝不遇
作者：吴宽
朝代：明
体裁：五言律诗

结屋青林下，移家绿水傍。古苔留晚照，残菊带秋光。过客空敲户，题诗复上堂。主人非隐逸，莫怪马蹄忙。
次韵周伯常尚书秩满
作者：吴宽
朝代：明
体裁：七言律诗

海内频逢大有年，绩书三载不徒然。太仓未发陈陈粟，东省须开秩秩筵。近荷宠褒卿有理，久违清诲我多愆。青宫旧学当年事，执卷犹思傍细毡。
次韵周伯常落齿
作者：吴宽
朝代：明
体裁：古风

人具脆耎躯，老至必衰矣。向来少艾时，金石自比儗。孰知销与泐，成坏乃常理。何必验他人，亦尝察诸巳。忆昔为儿童，当门齿先毁。家人不惊异，嬉戏翻喷水。忽忽六十馀，仅保此顽体。齿势终欲落，幸未与公比。公年视吾少，却以落齿耻。且云半百初，齿即巳落只。今岁落到牙，而年顺及耳。动摇每朝扣，药物更服饵。作羔怯驼蹄，下饭爱牛乳。存者费剔肉，尤苦于目眯。又如涧中石，漱处带泥滓。有齿且自落，有命当自俟。勿为引身谋，区区缘数齿。
次韵周公自寿
作者：吴宽
朝代：明
体裁：七言律诗

莫较生年卯与申，忝登科甲亦为辰。三公齐寿今难并，两署同官旧有因。节傲岁寒依竹祖，阴连夜合对花神。吾皇锡福真能助，愿筑春台遍九垠。
次韵周原巳怀石湖旧游
作者：吴宽
朝代：明
体裁：七言律诗

上方高处共扪萝，落木空山雨满蓑。野寺推门黄叶乱，湖亭倚棹白云多。向来行乐成陈梦，别后离愁绕绿波。满纸新诗更清省，令人相对忆阴何。
次韵天全翁书遗光福徐用庄雪湖赏梅十二绝·其一
作者：吴宽
朝代：明
体裁：七言绝句

永和人物数诸王，曲水难胜一野航。得似太湖三万顷，梅花湾里作家乡。
次韵天全翁书遗光福徐用庄雪湖赏梅十二绝·其七
作者：吴宽
朝代：明
体裁：七言绝句

天落平湖见鬓丝，傍人休笑放舟迟。杜陵野老愁泥滓，只许青鞋布袜知。
次韵天全翁书遗光福徐用庄雪湖赏梅十二绝·其三
作者：吴宽
朝代：明
体裁：七言绝句

我爱涪翁与放翁，此翁应在二之中。登山临水当年事，北郭移舟旧约侬。